Газета СБХ / 2021 год / № 09 / Раҳбарга рисола\nФевраль воқеалари контрагентларни танлаш нақадар муҳимлигини кўрсатди. Ишончлилик юзасидан потенциал ҳамкорни текшириш масаласи катта суммада битим тузиладиган ва битим бўйича харажатлар тадбиркор учун аҳамиятли бўлган ҳолларда айниқса кескин туради. Солиқ назоратини қатъийлаштириш шароитларида Гулнора ЭРГАШЕВАнинг фикрига кўра, контрагентни текшириш масаласига юзаки ёндашиб бўлмайди. Эксперт мазкур вазифани ҳал қилиш юзасидан ўз қарашлари билан ўртоқлашди.\n– Кўп компаниялар сўнгги паллагача контрагентларни текшириш юзасидан ўзларини уринтиришмади. Ўзларини шубҳали алоқалардан эҳтиёт қилишга уринганлар эса кўпинча ушбу вазифани бош бухгалтер зиммасига юклашган.\nИш кўплиги, кўпинча эса етарли маъмурий ресурслар етишмаслиги туфайли бухгалтерлар бундай мажбуриятларни қўшимча мажбурият сифатида баҳолайдилар. Натижада ҳаммасини хўжа кўрсинга қиладилар.\nШу боис, ушбу материалда мен гапирадиган нарсалар кўпроқ бухгалтерлар учун эмас, балки раҳбарлар ва контрактларни имзолашга тайёрлашда иштирок этадиган мутахассислар учун мўлжалланган.\nСолиқчиларнинг ҳаракатларидан кўринадики, улар энг кўп эътиборни битимнинг реаллигига қаратишади, бошланғич ҳужжатлардаги камчиликларга эмас. Солиқ органининг талабномаларидан ҳимоя қилиш учун энди контрагент мажбуриятларни бажаришга қодир бўлганлиги ва компания контрагентларининг ишончлилигига ишонч ҳосил қилганлигини исботлаши муҳим. Яъни – лозим даражада эҳтиёткорлик қилганлигини. Контрагентни синчиклаб текширишган. Моҳиятан, энди етказиб берувчи ёки пудратчи ҳақида тўлақонли маълумотлар тўплаш зарур, уларни зарурат бўлганда солиқ органларига тақдим этиш мумкин бўлади. Ушбу ҳужжатлардан сиз ҳақиқатан ҳам контрагентни атрофлича ўрганганлигингиз тушунарли бўлиши керак. Ҳужжатлар сизнинг ҳамкорингиз битим тузиш пайтида виждонли тўлов қобилиятига эга тадбиркорлик субъекти эканлигининг барча аломатларига эга бўлганлигидан далолат бериши керак.\nКонтрагентни виждонлилиги юзасидан текширишнинг қандайдир махсус ёки универсал механизми ёки регламенти мавжуд эмас. Шу боис мен босқичма-босқич йўриқномани тайёрладим, унинг ёрдамида шартнома тузишдан олдин иккинчи тарафни текшириш мумкин. Манбалар – ташқи ва ички манбалар қанчалик кўп жалб қилинса, пудратчи (етказиб берувчи)ни текшириш натижаси шунчалик сифатли бўлади. Ва – сизнинг компанияни қўшимча ҳисобланган солиқлардан ҳимоя қилиш имкониятингиз анча юқори бўлади.\nКонтрагентни текшириш – комплекс иш бўлиб, бир марталик иш ҳисобланмайди ва танлов учун жавобгарлик тўлиқ сизнинг зиммангизда ётади. Агар солиқ органида контрагентга эътирозлар юзага келса, афтидан, сиз ҳам беихтиёр кўнгилсизликка жалб қилинасиз.\nАмалиётда солиқлардан тўлиқ ёки қисман бўйин товлашни назарда тутадиган асоссиз солиқ нафи деган тушунча мавжуд.\nҚуйидаги ҳолларда солиқ нафи асоссиз деб эътироф этилади:\n● агар солиқ тўловчи лозим даражада эҳтиёткорлик қилмаган бўлса (СК 15-м.), сабаби контрагент томонидан йўл қўйилган ҳуқуқбузарликларни у билиши керак эди;\n● агар солиқ тўловчи, унинг ўзаро алоқадор ёки аффилланган шахслари солиқ нафи билан боғлиқ операцияларни кўпроқ солиқ мажбуриятларини бажармайдиган контрагентлар билан амалга оширса (СК 176-202-м.).\nИккинчи ҳолат – солиқ тўловчининг онгли тарздаги ҳаракатлари бўлса, биринчи ҳолатда у солиқлардан бўйин товлаш мақсадига эга бўлмаслиги ҳам мумкин. Ва бу ҳолда унда муаммони бартараф этиш имконияти мавжуд.\nМенинг назаримда, «бир кунлик фирма» ёки нормал хўжалик юритувчи субъект билан муомала қилаётганингизни тушуниш учун бир нечта изчил ҳаракатларни бажариш лозим.\nШартнома тузиш босқичида қуйидаги ҳужжатларни талаб қилиб олинг:\n● ташкилот уставининг нусхаси;\n● давлат рўйхатидан ўтказилганлиги тўғрисида гувоҳноманинг нусхаси;\n● ДСХОда ҳисобга олинганлиги тўғрисида гувоҳноманинг нусхаси;\n● битим тузилган йилдан олдинги йил учун бухгалтерия ҳисоботи;\n● ташкилот раҳбари паспортининг нусхаси.\nСиз ушбу ҳужжатларни фақат сўрашингиз мумкин. Уларни сизга танишиб чиқиш учун бериш ёки бермасликни (нусхалар – жилдга тикиб қўйиш учун) – сизнинг контрагентингиз ҳал қилади. У бундай қилмаслиги ёки ахборотнинг бир қисмини тақдим этиши мумкин. У сиз билан қанчалик очиқ-ошкора бўлишига қараб унинг ишончлилиги ҳақида хулоса чиқариш мумкин.\nмавжуд ахборотни йиғиш\nДавлат ресурсларидан (ДСҚ, статистика, кадастр ва ҳ.к.) фойдаланинг. Масалан, Stat.uz сайтида фирманинг устав фонди, таъсисчилари, ИФУТ, рўйхатдан ўтказиш санаси, телефон рақамлари, манзили ва унинг мақомини («фаолият кўрсатаётган», «тугатиш жараёнида») билиб олиш мумкин. Гувоҳномани чоп этинг.\nОммавий рўйхатдан ўтказиш манзилидан фойдаланиш ёки рўйхатдан ўтказиш гувоҳномасида кўрсатилган манзилда жойлашмагани ҳолати «бир кунлик фирма» аломати ҳисобланади.\nАлбатта, агар сизнинг контрагентингиз бундай манзил бўйича рўйхатдан ўтказилган бўлса, бу ҳали саросимага тушишга асос ҳисобланмайди. Бироқ «меҳмонга бориб», ўз кўзингиз билан ҳақиқатда жойлашган жойини кўриш, агар сиз у билан ҳамкорлик қилишга қарор қилсангиз, ортиқчалик қилмайди.\nТашкилот раҳбари билан шахсан танишинг. Агар у ҳозир бўлмаса, балки ўрнига қандайдир ваколатга эга аллақандай шахслар бўлса, бундайлар билан шартнома тузмаган маъқул.\nАгар директор – бўлса, у қандай кийинганлиги, ўзини қандай тутишига эътибор беринг. Ундан паспортини сўранг. Жарга қадам қўйишдан олдин камида раҳбар билан, янада яхшироғи – контрагентнинг мажоритар иштирокчиси билан шахсан танишишни қатъий тавсия қиламан.\nшартномани бажариш учун тегишли базанинг мавжудлиги\nКўпинча рўйхатдан ўтганлик тўғрисидаги гувоҳнома ва Уставдан контрагентнинг устав капитали минимал эканлиги кўринади. Ва бу шартнома бўйича мажбуриятлар лозим даражада бажарилмаган тақдирда ундирувни қаратиш мумкин бўлган қандайдир активлар мавжудлиги юзасидан қизиқиш учун асос ҳисобланади. Агар бу кўчмас мулк ва ишлаб чиқариш воситалари бўлса, янада яхши, сабаби пул маблағлари юқори ликвидли активлар ҳисобланади ва ҳар хил «эзгу мақсадлар билан» ҳисобварақдан йўқолиши мумкин. Масалан, яширин аффилланган шахслар билан битимлар тузишда, сунъий қарзлар яратишда ва ҳ.к.\nСўнгги санага балансни сўранг. Агар контрагент сўнгги ҳисобот даври учун бухгалтерия ҳисоботини тақдим этишга рози бўлмаса, активлар тўғрисида расмий маълумотномани сўраш мумкин.\nтўлов қобилиятини таҳлил қилиш\nМазкур босқичда тўлов қобилиятсизлиги аломатларини текшириш зарур. Ўйлайманки, яқин вақтда давлат томонидан қарздорлар ва банкротлар тўғрисида ахборот олиш механизми йўлга қўйилади. Сизга бундай ахборотни тақдим этишлари учун ҳозирча мазкур фирма жойлашган туман ДСИга шунчаки сўров бериш мумкин.\nКонтрагентдан расмий электрон кабинетдан чоп этилган бюджет билан солиштириш далолатномасини сўраш мумкин. Агар қарзлар, жарималар ва пенялар мавжуд бўлса, ўйлайманки, такаввалчилик қилиш ва шартнома тузиш маъқул эмас.\nишбилармонлик обрўсини таҳлил қилиш\nКонтрагент ўз мажбуриятларини лозим даражада бажаришга интилаётганлиги ва унинг тарихида шубҳали суд даъволари (2022 йилдан бошлаб, эҳтимол, аффилланган шахслар билан даъволар бўлади), улар бўйича даъволар суд томонидан қаноатлантирилган шартнома мажбуриятлари бўйича кўп каррали ундирувлар, солиқ қарзлари мавжуд эмаслигига ишонч ҳосил қилинг. Бу ерда мураккабликлар кўп.\nЗарурат бўлганда адвокат ёки юрист ёллаган маъқул. Бундан ташқари, бизнинг контрагентимиз контрагентларини текшириш мумкин. У ким билан ишлаяпти, унда қандай тавсиялар мавжуд... Хуллас, янги ҳамкор билан иш бошлаётганингизда у билан ишлаш жараёнида умумий танишларга дуч келиб қолиш ҳеч гап эмас, айниқса ўз бизнесига яқин соҳада.


Забит Магоммедшарипов Москвада жанг қилади.\n17 сентябрь, 2019, 16:58 255\nМагоммедшарипов ESPN +21 турнирида октагонга чиқади.\nUFC нинг ярим енгил вазн тоифасида фаолият юритаётган Забит Магомедшарипов навбатдаги жангини ўз ватанида ўтказади. Нуфузли, ESPN va MMA Junkie порталларининг хабар беришича, Забит 9 ноябр куни Москвада UFC нинг ESPN + 21 турнирида Калвин Каттар билан жанг қилади.\nДастлаб, Магомедшарипов - Каттар жанги, 18 октябр куни Бостонда (AҚШ) UFC нинг ESPN 2 доирасидаги турнирда бўлиб ўтиши керак эди. Забит, жароҳат олган оёғига инфекция тушиши оқибатида жангни кейинга қолдиришга мажбур бўлди.\n28 ёшли Магомедшарипов 2013 йилда фаолиятида ягона бўлиб турган, мағлубиятни бошидан кечирган ва шундан бери кетма-кет 13 та жангни ўз фойдасига ҳал қила олди. Шуларнинг бештаси UFC мусобақаларида эди. Промоушеннинг ярим енгил вазн тоифасидаги рейтингида россиялик спортчи 5-поғонада қайд этилган.


Жиззахда олтиндан қиммат гул – заъфарон етиштирилади » Sangzor.uz - Инновацион ахборот портали\nSangzor.uz » Жиззах янгиликлари » Жиззахда олтиндан қиммат гул – заъфарон етиштирилади\nЖиззах вилоятининг Бахмал туманида жорий йилда 400 гектарли заъфарон плантациялари яратилади.\nЯқинда давлат рўйхатидан ўтган “BMB-OPERA ZAFFERANO” Ўзбекистон-Италия қўшма корхонаси заъфарон етиштириш ва қайта ишлаш лойиҳасини амалга оширмоқда. Мазкур қўшма корхона Ўзбекистоннинг “BMB TRADE GROUP” инвестицавий ва консалтинг компанияси ва Италиянинг “OPERA SRL” компанияси ҳамкорлигида ташкил этилган.\nМамлакатимизда кенг миқёсда заъфарон етиштирилиши қишлоқ хўжалиги ривожланиши, фармацевтика корхоналари маҳаллий хомашё билан таъминланиши, шунингдек, экспорт ҳажмини оширишда муҳим омил бўлиши кутилмоқда.\nИталиянинг “OPERA SRL” компанияси президенти Паоло де Анжелиснинг таъкидлашича, заъфарон етиштириш ва қайта ишлаш бўйича имзоланган шартнома иккала мамлакат ўртасидаги алоқаларни янада мустаҳкамлайди. Лойиҳа ишга тушиши билан Ўзбекистонда етиштирилган заъфарон тўғрисида бутун Европа хабардор бўлади. Заъфарон плантациялари тўлиқ Италия технологиялари асосида яратилади. Ўзбекистоннинг тупроқ иқлим шароити заъфарон етиштириш учун мос бўлиб, халқаро тадқиқот фирмалари хулосалари асосида лойиҳани амалга ошириш учун Бахмал тумани танлаб олинган.\nТаъкидлаш лозимки, юртимиз табиати доривор гиёҳларга ниҳоятда бой. Заъфарон ўсимлиги ҳам қадимдан халқ табобатида кенг қўлланилган. Улуғ аждодимиз Абу Али ибн Синонинг “Тиб қонунлари” китобида заъфароннинг бир қатор шифобахш хусусиятлари саналган. У нафас йўллари (жумладан, астма), кўз, жигар, юрак хасталикларида даво бўлади, инсон рангини тиниқлаштиради. Айни кунда ҳам мазкур ноёб ўсимликнинг фармацевтика, косметология, озиқ-овқат саноатида аҳамияти ортса орттики, асти камаймади. Бугун заъфароннинг 90дан ортиқ дардга даво бўлиши исботланган. Кимёвий дориларнинг фойдасидан зарари кўплиги ўз исботини топаётган бир пайтда, табиий дориларнинг аҳамияти янада ортади.\n- Лойиҳанинг қиймати 25 миллион евро ташкил этади, - дейди “BMB Trade Group” компанияси Кузатув Кенгаши раиси Бекзод Маматқулов. - Лойиҳа ишга тушиши натижасида 800та доимий, 20 мингга яқин мавсумий ишчи ўрни яратилади. Айни кунда лойиҳани амалга ошириш учун ер майдонлари ажратилган. Ерга ишлов бериш, экин учун тайёрлаш ишлари июнь ойидан бошланаши, август ойида заъфарон экилиши, илк ҳосил октябрь-ноябрь ойларида териб олиниши режалаштирилган. Заъфарон туганак пиёзлари Италиядан келтирилади, малакали агроном, технологлар жалб этилади. Заъфарон кўп йиллик ўсимлик ҳисобланади, 7 йилгача ҳосил олиш мумкин. Ҳосилдорлик биринчи йилда гектарига 1-1,5 кгни ташкил этса, йилдан-йилга туганак пиёзлари кўпайиши ҳисобига ошиб боради. Сабаби Ўзбекистон шароитида бир йилда битта туганак еттита туганаккача кўпаяди.\nБундан ташқари, заъфаронни қайта ишловчи ускуналар олиб келинади. Ундан тиббиёт, фармацевтика, парфюмерияда ишлатилувчи эфир мойи, саноатда ранг олинади. Шу тариқа, лойиҳада босқичма босқич кенгайиб боради. Шунингдек, тупроқни ўрганиш, маҳсулот сифатини жаҳон талабларига мос тарзда текшириш ва сертификатлаш учун илмий-инновацион лаборатория ташкил этилиши кўзланган. Бу лабораторияда нафақат заъфарон, балки бошқа қишлоқ хўжалиги маҳсулотлари учун сертификатлар берилади. Қўшма корхона негизида машина-трактор парклари яратилса, ён-атрофдаги фермерлар учун ҳам қулайликлар ошиб боради.\nДунёдаги энг қиммат ўсимликларидан бири “қизил олтин” дея эътироф этилувчи заъфарон гулининг нархи 1 кг учун 8 минг евродан юқори баҳоланади. Нави ва сифатидан келиб чиқиб нарх 30 минг еврогача чиқиши мумкин. Сабаби маҳсулот етиштириш учун катта плантация керак бўлади ва гулларни териш ишларининг барчаси қўлда бажарилади. Заъфарон гуллари очилиши биланоқ терилиши керак. Гулдаги асосий қимматга эга хомашё унинг қизил тумшуқчаларидир.\n- Мазкур лойиҳанинг аҳамияти тўғридан-тўғри инвестициянинг киритилиши, янги ишчи ўринларининг яратилиши, мамлакатимизнинг доривор ўсимлик етиштириш бўйича салоҳияти ошиб боришида кўринади, - дейди Бахмал туман ҳокимининг инвестиция масалалари бўйича ўринбосари Дилшод Умаров. – Заъфароннинг Crocus sativus нави ноёб ва харидоргир ва лойиҳада айнан шу нав етиштирилиши кўзда тутилган.\nBMB TRADE GROUP КОМПАНИЯСИ “САХОВАТ ВА КЎМАК” УМУМХАЛҚ ҲАРАКАТИ ДОИРАСИДА 200 ТА ОИЛАГА ЁРДАМ КЎРСАТДИ


Qatar Airways самолёти энг узоқ давом этган парвоздан кейин қўнди\n09:04 / 06.02.2017\nQatar Airways авиакомпаниясининг йўловчи самолёти тарихдаги энг узоқ давом этган тижорат парвозидан кейин Янги Зеландияда қўнди. Бу ҳақда авиакомпаниянинг твиттерида маълум қилинди.\n"Биз Янги Зеландияда, Узун Оқ булут (маҳаллий аҳоли Янги Зеландияни шундай атайди) мамлакатида қўндик", дейилган хабарда.\nСамолёт 14,5 минг километр масофани 16 соатдан кўпроқ вақтда учиб ўтди. New Zealand Herald нашрининг маълум қилишича, самолёт белгиланган вақтдан 15 дақиқа вақтлироқ қўнган.\n217 та эконом-синф ва 42 та бизнес-синфдаги ўринга мўлжалланган Boeing 777 самолёти 5 февраль соат 05:10да (Тошкент вақти билан соат 07:10) Қатар пойтахти Доҳадан парвозни бошлаган ва Оклендда 6 февралда 07:30 да (Тошкент вақти билан 5 февраль 23:30да) қўниши керак эди.\nСамолёт экипажи 4 нафар учувчи, 15 нафар борткузатувчидан иборат бўлган ва улар умумий ҳисобда йўловчиларга 1,1 минг финжон қаҳва ва чой, 2 мингта салқин ичимлик ва 1036 та порция егулик тортиқ қилишган.\nОртга йўл қарши шамол сабабли кўпроқ вақтни ташкил қилади ва 18 соатга яқин давом этади.\nТахмин қилинишича, 2018 йилда Qatar Airways рекордини Singapore Airlines авиакомпанияси янгилайди. Бу авиакомпания Сингапур — Нью-Йорк йўналиши бўйича узлуксиз парвозларни йўлга қўймоқчи. Таъкидланишича, икки шаҳар орасидаги парвоз масофаси 15347 км ни ташкил қилади.


ТОШПУЛАТ РАХМАТУЛЛАЕВ СОГДИАНА: Кўча тозалашга чиқарилдими ёхуд журналист бетараф ва ҳақиқатгўй бўлиши керак эмасми?\n“Озодлик” радиосининг “Фейсбук” ижтимоий тармоғидаги саҳифасида “Амалдорларга президентнинг гаплари бир тийинга қимматми?” сарлавҳаси остида берилган материални ўқиб ҳайрон бўлдим. Мақоланинг аввалидаёқ хатога йўл қўйилганлигини кўриб, унинг қолган қисмини ҳам диққат билан ўқиб чиқишга киришдим.\n“...23 яшар каттақўрғонлик ўқитувчининг 14 март кунги фожиали ўлими ортидан Азамат Умаров вилоят Халқ таълими бошқармаси раҳбари лавозимидан бўшатилган эди”. Мана шу жумланинг ўзида иккита жиддий хато мавжуд. Биринчидан, Азамат Умаров вилоят Халқ таълими бошқармаси раҳбари эмас, у вилоят ҳокимининг ўринбосари эди. Иккинчидан, унинг ўз вазифасидан озод этилганлиги Диана Еникеева ўлими билан боғлиқ эмас.\nВилоят ҳокимлигидан кетган А.Умаров Самақанд шаҳридаги 62-имконияти чекланган болалар учун ихтисослашган мактаб-интернатга (ўқув муассасасининг расмий номланиши ана шундай. “Озодлик” айтган “ақлий имконияти чекланган” деган сўзлар у ерда йўқ) директор этиб тайинланганлигидан хабардор эдим. Наҳотки, мажбурий меҳнат ҳақида шунча гап-сўзлар бўлаётган бир пайтда А.Умаров ўқитувчиларни кўча тозалашга мажбурлаган бўлса? Бу савол менга тинчлик бермади ва вилоят халқ таълими билан боғланиб, ушбу масалага ойдинлик киритиш мақсадида мактаб-интернатга бормоқчи эканлигимни билдирдим. Менга мактаблар бўлими бошлиғи Ориф Юсупов ва соҳани яхши билган мутахассис шаҳардаги бошқа мактаб-интернат директори Гуляра Эргашева ҳамроҳлик қилишди.\nБиз мактаб-интернет директори вазифасини бажарувчи Нурилла Рўзиев ҳамда ўқитувчи ва тарбиячилар билан учрашдик. Маълум бўлишича, ўқув муассасаси рўйхатида 238 нафар ўқувчи бўлиб, улардан 20 нафарига уйларида дарс ўтилар экан.\nБиз жамоа аъзоларини бир жойга тўплаб, “Озодлик” радиоси таъкидлаганидек, А.Умаров шанба ва якшанба (19 ва 20 май) кунлари “ҳамма ўқитувчи, тарбиячи, ишчи ходимларни ободонлаштириш, кўча тозалаш ишларига келишга мажбур” қилганлиги бўйича фиклари билан қизиқдик. Мадина Фаттаева, Моҳира Самандарова, Гуллола Маматқулова ва бошқаларнинг гапларидан шуни англадикки, жамоа шанба куни бир неча соат давомида мактаб-итернет ҳудудини тозалашга чиқарилган. Якшанба куни ҳам ходимлар тозалаш ишлари учун келгач, аёлларга жавоб берилган ва фақат эркаклар ободончилик ишларига жалб этилган. Аммо ҳеч ким ўқув муассасаси ҳудудидан ташқарига чиқмаган, яъни “кўча тозалашга” мажбурланмаган.\nЖамоа аъзоларининг сўзларига қараганда, мактаб-интернат ҳудуди имротлар билан 2,8 гектарни ташкил этади, штат жадвали бўйича эса бир нафар ҳовли супурувчи мавжуд. Шу сабабли бутун ҳудуд микроучасткаларга бўлиниб, ҳар бирига ўқитувчи ёки тарбиячи масъул этиб белгиланган. Демак, ободончилик ишларига жамоа бевосита иштирок этиб келган.\n“Озодлик” материалида номи ошкор этилмаган ўқитувчининг сўзлари келтирилган. Унда, жумладан, “олдинги директор бизга кўча тозалатмас эди, болаларни ўқитишга кўпроқ эътибор қаратар эди” дейилади. Аслида шундайми? Биз юқорида муссасанинг катта ҳудуди микроучасткаларга бўлиниб, ўқитувчи ва тарбияланувчилар тозалаш ишларига жалб қилинганлигини уқтирган эдик. Бу нарса ҳужжатларда ҳам акс эттирилган. Масалан, 2017 йилнинг 28 декабрида мактаб-интернат диркетори ҳузурида ўтказилган йиғилиш баённомаси кун тартибига “28 декабр куни мактаб-интернат ҳудудида шанбалик ўтказиш” масала киритилган. 2018 йилнинг 2 февралидаги ана шундай йиғилиш баённомасининг кун тартиби бўйича ҳам “баҳор фасли яқинлашиб келаётганлиги сабабли мактаб атрофига эътибор берилиб, тозалик ишларини олиб бориш” кўзда тутилган. Иккинчи баённомада гап “мактаб атрофи”, яъни ташқи томондан кўча ва туташ ҳудудларни тозалаш ҳақида гап кетмоқда.\nЖамоа аъзолари билан қилинган умумий суҳбатдан ташқари мен яна айрим ўқитувчилар ва менга ҳамроҳлик қилган соҳа мутахассислари билан суҳбатлашдим. Суҳбатдошларимнинг гапларига кўра, А.Умаровнинг биринчи кундан бошлаб қаттиқўл раҳбар сифатида ўзининг кўрсата бошлагани айримларга ёқмаган. У барча соҳада тартиб бўлишини талаб қилган. Бу соҳаларнинниг ҳаммасини бирма-бир таҳлил қилишга вақт ҳам, имконият ҳам йўқ. Бошқа томондан, мен А.Умаровнинг адвокати эмасман, гап журналистнинг холислиги ва бетарафлиги ҳақида бормоқда. Шу сабабли янги раҳбарнинг қаттиққўллининг айрим ходимларга ёқмаслиги тайин бўлган фақат бир жиҳати ҳақида сўз юритамиз. Бу давомат масаласи.\nЎқувчилар давомати кўп ҳолларда 70-50 фоиз оралиғида, айрим кунлар 50 фоиз ва ундан ҳам кам бўлган. Масалан, 12 май куни 52 нафар ўқувчи дарсларга қатнашган, давомат 23,6%. 10 март куни ҳаммаси бўлиб 10 нафар ўқувчи дарсга келган, давомат 4,5%. Мавжуд 19та синфдан 11тасида умуман ўқувчи бўлмаган. Шунга қарамасдан, ўқитувчилар ва тарбиячиларга табель тўлдирилган, яъни улар ўқувчилар бўлмаса ҳам ишлаганлар ҳисобига киритилган.\nАна шунақа гаплар. Ҳар ким бўлган воқеадан ўзича хулоса чиқаради. Бу аниқ. Нима бўлганда ҳам журналист ўз вазифасини бажариши давомида “сенсация” орқасидан қувиб, холисликни йиғиштириб қўйса, бетарафлик тамойилини бузса, эртага бундай ОАВ ходимига ишонч йўқолиши турган гап.\nАвтор: Тошпулат Рахматуллаев на 15:26


Мазкур ҳолат юзасидан Самарқанд вилоят Қурилиш Бош бошқармаси баёнот берди.\nСамарқанд шаҳар Фирдавсий кўчаси 84-манзилда жойлашган кўп қаватли бино “Пастдарғом қурилиш моллари” МЧЖ томонидан қурилган. Бино 104 нафар фуқароларнинг якка тартибдаги уй-жойларини сотиб олиб, ўрнига пишиқ ғиштдан 9 қаватли уй-жой қурилган. Бинода 534 та хонадон мавжуд бўлиб, 392 таси сотилган.\nСамарқанд шаҳар ҳокимининг 2017 йил 23 мартдаги 399-Қ-сонли қарорига асосан кўп қаватли бино қурилиш ишлари олиб борилган. “ТошбошпланЛИТИ” томонидан 2017 йилнинг 5 декабр куни ОГП-4476-сонли кўп қаватли турар жой биноси учун хулоса берилган. 2017 йилнинг 6 мартдаги 51/38-сонли Архитектура режалаштириш топшириғи ишлаб чиқилган. 2017 йилнинг 22 августдаги 4-сонли Архитектура шаҳарсозлик кенгашининг баёнида кўп қаватли турар жой биноси қурилиши маъқулланган. 2017 йилнинг 24 августда давлат экспертизанинг 1019-2017-сонли кўп қаватли турар жой биносини қуриш бўйича тегишли хулосаси олинган. Қурилиш-монтаж ишларини олиб бориш учун Қурилиш назорат инспекциясидан 2017 йилнинг 4 сентябрда 794/17-сонли рухсатнома олинган.\nҚурилиш-монтаж ишлари Самарқанд вилояти қурилиш соҳасида ҳудудий назорат инспекцияси томонидан 2017 йилнинг 4 сентябрдан 794/17-сон билан рўйхатга олинган ва назорат ишлари олиб борилган. Объект қурилиши Республика Ишчи гуруҳи томонидан ўрганиб чиқилган ҳамда объект Самарқанд шаҳри тарихий марказининг мухофаза ҳудудида жойлашганлиги сабабли турар-жой биносининг 7-қаватдан юқори қисми 8-9 қаватлари бузилиши белгиланган.\nБугунги кунда “Пастдарғом Қурилиш Моллари” МЧЖ томонидан қурилиш-монтаж ишлари тўлиқ якунланмаганлиги, Республика ишчи гуруҳи томонидан қўйилган талаб бажарилмаганлиги сабабли мазкур объектга инспекция томонидан фойдаланишга қабул қилинмаган. Аниқланган камчиликларни бартараф этиш бўйича вилоят ҳокимлиги томонидан 2019 йил 1 мартда 03-03/355-сонли чора-тадбир ишлаб чиқилган. Кўп хонадонли турар-жой биносида газ босимининг пастлиги, электр энергияси ва сув тизимларидаги узилишларни бартараф этиш Самарқанд вилояти Қурилиш Бош бошқармаси ҳамда қурилиш соҳасида ҳудудий назорат инспекцияси ваколатларига кирмайди.\nОбъект қурилиши Республика Ишчи гуруҳи томонидан ўрганиб чиқилган ҳамда объект Самарқанд шаҳри тарихий марказининг мухофаза ҳудудида жойлашганлиги сабабли турар-жой биносининг 7-қаватдан юқори қисми 8-9 қаватлари бузилиши белгиланган.\nСамарқанд шаҳар ҳокимлиги томонидан 2019 йилнинг 13 мартдаги шаҳар иқтисодий судга бинонинг 7 қаватдан юқорисини яъни, 8-9-қаватларни бузиш тўғрисида даъво ариза киритилган. Суднинг 2019 йил 8 майдаги ажрими билан иш юритиш тугатилган. Маданият вазирлиги ҳамда “ТошкентбошпланЛИТИ” ДУК билан биргаликда бино баландлиги ҳамда шаҳарсозлик нормаси бўйича хулоса берилган. Бинони бузиш бўйича буюртмачи томонидан лойиҳа-смета ҳужжатларини ишлаб чиқиш ҳамда мулк эгаси томонидан бузилиш белгиланган.\nБугунги кунда мазкур объект Самарқанд шаҳри тарихий марказининг мухофаза ҳудудида жойлашганлиги сабабли қурилишда аниқланган камчиликларни бартараф этиш, яъни Маданий меърос бошқармаси талабларига мувофиқ объектнинг баландлик масаласи кўриб чиқилмоқда.\nКиритилди: 18:07 26.01.2021. Ўқилди: 4729 марта. Фикрлар сони: 0 та.


Имом Бухорий халқаро илмий-тадқиқот марказида Туркиялик фотограф Орҳан Дургут билан ҳамкорликда “Имом Бухорийнинг “Саҳиҳ ал-Бухорий” асарининг қўлёзма нусхалари ва “Дунё ислом шаҳарлари” номли халқаро фотокўргазма иш бошлади.\n“Динлараро ҳамжиҳатликни мустаҳкамлаш, маърифат ва маданиятларни ўзаро бойитиш” масалалари бўйича тизимли мулоқотни йўлга қўйишни таклиф қилиб, бунда Тошкентдаги Ўзбекистон ислом цивилизацияси маркази ҳамда Самарқанддаги Имом Бухорий халқаро илмий-тадқиқот маркази самарали платформа бўлиб хизмат қилиши мумкинлигини айтган эди.\nПрезидентимизнинг мазкур ташаббуси хорижий илмий-тадқиқот марказларининг Имом Бухорий халқаро илмий-тадқиқот марказига бўлган қизиқишини янада оширди ва улар томонидан ҳамкорликка оид қатор таклифлар билдирилмоқда.\nТуркиялик таниқли фотограф Орҳан Дургут ҳам мазкур ташаббусдан руҳланиб, Имом Бухорий халқаро илмий-тадқиқот марказида ўзининг фотокўргазмасини ташкил этиш таклифини билдирди. Бу марказ раҳбарияти ва тегишли ташкилотлар томонидан қўллаб-қувватланди.\nФотограф ўз асарларида дунёнинг 60 та Ислом шаҳарларининг тарихий бино ва муқаддас қадамжоларини акс эттирган. Эътиборли жиҳати, у Имом Бухорий илмий сафарларда бўлган Макка, Мадина, Басра, Куфа, Бағдод, Дамашқ, Қайсария, Асқалон ва Эъзоб шаҳарларида бўлиб, у ердаги машҳур Ислом маданий меросларини ўз ижодида ифодалаган.\nОрҳан Дургутнинг фото жамланмасидан Ўзбекистоннинг Самарқанд, Бухоро, Хоразм, Тошкент, Термиз шаҳарларида жойлашган муқаддас қадамжо ва зиёратгоҳлар, хусусан, Имом Бухорий ёдгорлик мажмуаси, Регистон ансамбли, Шоҳизинда, Ичан қалъа, Ҳаким Ат-Термизий, Хасти Имом, Кўҳна Арк каби машҳур тарихий обида ва мақбаралар ҳам ўрин олган.\n– Бу асарларимни намойиш этишдан мақсадим ислом дунёсини барча халқларга яқиндан танитиш, – дейди Орҳан Дургут. – Юртингизда мазкур кўргазмани ташкил этиш учун кўрсатилган ёрдамдан миннатдорман. Мана шунинг ўзи мамлакатингизда ислом олами, маънавияти, илми меросига бўлган эътиборнинг нақадар юқори эканлигини белгилаб турибди. Ҳозирга қадар дунёнинг 60 та Ислом шаҳарларида бўлдим. Келгусида яна 40 та шундай шаҳарларда бўлишни ва 100 га яқин шаҳарларнинг тарихий бино ҳамда муқаддас қадамжоларини ўз асарларимда акс эттиришни истайман.\nМазкур халқаро фотокўргазма Имом Бухорий таваллуд топган ой (810 йил 20 июль) муносабати билан ташкил этилаётгани боис, муҳаддиснинг “Саҳиҳ ал-Бухорий” асарининг қўлёзма нусхалари ҳам кўргазма доирасида халқимиз эътиборига ҳавола этилмоқда.\nИмом Бухорийнинг шоҳ асари бўлмиш “Саҳиҳ ал-Бухорий” китоби бутун ислом оламида Қуръони каримдан кейинги биринчи, энг ишончли манба, деб тан олинган. Бу ҳадислар тўплами мусулмонлар ахлоқ-одоби, ибодати, ижтимоий мезонларини белгиловчи умуминсоний қадриятлар намунасидир.\nХалқаро фотокўргазмага ўндан ортиқ профессор-олимлар ва тадқиқотчилар, соҳа мутахассислари ва ёш олимларнинг маърузалари ҳам киритилди. Тадбирда таъкидланганидек, Имом Бухорийнинг бой илмий меросидан бутун дунё халқлари баҳраманд бўлмоқда. Алломанинг асарлари турли тилларга таржима қилиниб, нашр этилмоқда. Дунё мамлакатларининг деярли барча кутубхоналарида ўқувчилар эътиборига ҳавола қилинган. Дунёнинг кўплаб кутубхоналарининг интернет сайтларидан исталган тилдаги Имом Бухорий асарларини, айниқса, “Ал-жомиъ ас-саҳиҳ“ яъни, “Саҳиҳ ал-Бухорий”ни топиб, ўрганиши мумкин. Юртимизда ҳам улуғ алломанинг асарлари ўзбек тилига таржима қилиниб, халққа етказилмоқда.\nДавра суҳбати давомида соҳани янада ривожлантириш учун илмий-тадқиқот марказлари ва соҳага тегишли мутасаддиларнинг фикр-мулоҳазалари ва таклифлари эшитилиб, тегишли вазифалар белгилаб олинди.\nИмом Бухорийнинг “Саҳиҳ ал-Бухорий” асарининг қўлёзма нусхалари ва “Дунё Ислом шаҳарлари” номли халқаро фотокўргазма жорий йилнинг 19 июлидан 19 августига қадар давом этади.\n25.8.2019 6159 Батафсил


Поезд 82 ёшли фуқарони уриб кетди - UzNews.uz\nПоезд 82 ёшли фуқарони уриб кетди\nНаманган вилоятида темир йўлни кесиб ўтаётган пиёда поезд уриб кетиши оқибатида вафот этган.\nБугун, 2 декабрь куни соат 05:50 ларда электровоз машинисти 28 ёшли А.Ш. бошқарувидаги юк поездини Наманган вилояти Поп тумани ҳудудидан ўтувчи “Қўшминор-Поп” темир йўл оралиғининг 115 км 1-пикетида ҳаракатлантириб кетаётган вақтида темир йўлни кесиб ўтаётган пиёда 82 ёшли Т.М.ни уриб юборганлиги натижасида Т.М. ҳодиса жойида вафот этган. Бу ҳақида ИИВ ҳузуридаги Тергов департаменти хабар берди.\nҲозирда ҳодиса содир бўлган жойда тергов-тезкор гуруҳи ишламоқда ва ҳодиса сабаблари ўрганилмоқда.\nФирибгарнинг жиноий “эпизод”лари фош қилинди


3 август, 2020, 18:36\nCoca Cola Суперлигаси август сўнгигача марказлашган ҳолда ўтади\nБугун — 3 август куни Coca Cola Суперлига клублари бош мураббийлари ва раҳбарлари, шунингдек, ЎзПФЛ ва ЎФА раҳбарияти чемпионат учрашувларини қандай давом эттириш юзасидан фикр алмашди. Йиғилишга ЎФА биринчи вице-президенти Равшан Эрматов ҳамда ЎзПФЛ бош директори вазифасини бажарувчи Диёр Имомхўжаев бошчилик қилди. Бу ҳақда ташкилот матбуот хизмати хабар берди.\nУзбекистон футболи хичкачон ривожланмайди бунака китишда 000000\nНима учун Агмк га таквим кулай тузилди хар турда бошка командалардан бир кун куп дам олади. Аксинча асосий ракиби Навбахор га кийин хар турда уч кун дам олади. Миржалол Косимов билан бирга тузилдими. Диёр холис ишла ишласанг.


"Ас Садд" – "Пахтакор" 2:1. Шарҳ, онлайн, статистика ва видео!\nОсиё Чемпионлар лигасининг 4-туридан ўрин олган "Ас Садд" – "Пахтакор" учрашуви ўз якунига етди. Ушбу саҳифа орқали ўйинни матнли трансляция қилиб бордик.\n"Ас Садд" – "Пахтакор" 2:1 (1:1, 1:0)\n22 апрель, 21:00, "Жассим Бин Ҳамад"\nГоллар: 1:0 - 9 Хави, 1:1 - 30 Кримец, 2:1 - 87 Боунежа\n"Ас Садд": Саад Аш Шииб, Абдулкарим Ҳассан, Ҳамид Исмоил, Тариқ Салмон, Буалим Ҳуҳи, Салим Ал Ҳажри, Хави, Габи, Али Асадилло (Ёссир Иса, 66), Ҳасан Ал Ҳайдос, Бағдод Боунежа.\nЗахира: Мешаал Баршам, Чун Ву Ён, Ҳассан Аҳмад, Меша Ал Иброҳим, Сауд Иброҳим, Иброҳим Саид.\n"Пахтакор": Санжар Қувватов, Хожиакбар Алижонов, Егор Кримец, Шерзод Аъзамов, Фарруҳ Сайфиев, Сардор Собирхўжаев, Одилжон Ҳамробеков, Жалолиддин Машарипов, Драган Черан, Достонбек Ҳамдамов, Марат Бикмаев (Жавоҳир Сидиқов, 62).\nЗахира: Элдор Суюнов, Акром Комилов, Владимир Козак, Жасур Яхшибоев, Игорь Сергеев.\nОгоҳлантириш: Черан (20), Қувватов (32), Ҳамробеков (36), Габи (40), Исмоил (58), Ҳамдамов (69)\nУчрашув статистикаси билан қуйидаги ҳавола орқали танишиб олинг:\n90+3'. Ўйин тугади. "Пахтакор" сўнгги дақиқаларда дурангни ушлаб қола олмади\n88'. ГОЛ!!! Боунежа! Аъзамов қўпол хатога қўйди. Шерзод ўз жарима майдони ёнида тўп билан учта рақиб футболчисини ичига кириб борди ва тўпни йўқотди. Натижада Бағдод бу "совға"ни голга айлантирди\n84'. "Пахтакор"да ўзгариш: Ҳамдамов ўрнига Яхшибоев тушди\n82'. Вакилларимиз чиройли ҳаракатлар билан рақиб жарима майдонига ёриб киришга уринишди, аммо ҳимоячилар бунга йўл қўйишмади\n78'. Қуватоооооооов! Хави жарима майдонимиз ичида ҳимоячини алдаб ўтган ҳолда кучли зарба берди, аммо Санжар тўпни аввалига қайтариб кейин ўзи эгаллаб олди\n78'. "Садд"да ўзгариш: Ал Ҳажри ўрнига Ву Ёнг тушди\n77'. Сидиқовнинг зарбаси юқоридан ўтиб кетди\n77'. Рақиб жарима майдони ёнида Машарипов йиқитилди, жарима зарбасига эгамиз\n75'. ЗАРБАААА! Бу сафар Қувватов тўпни қайтарди\n73'. Яна Собирхўжаев худди биринчи бўлимдагидек жарима майдонимиз ёнида ўйин қоидасини бузди. Жарима зарбаси, тўп олдида Хави...\n71'. Хавфли вазият! Абдулкарим чап қанотдан олдинга ўтиб тўпни жарима майдонимизга узатди, Сайфиев сўнгги паллада тўпни ташқарига тепиб юборди\n69'. Ҳамдамов тўпни киритишга ҳалал бергани учун сариқ карточка олди\n66'. "Садд"да ўзгариш: Али Асадилло ўрнига Ёсир Абубакр тушди\n64'. Сайфиев чап қанотдан тўпни жарима майдони узатди, Ҳамдамовнинг зарбаси ҳимоячига тегиб қайтди\n62'. "Пахтакор"да ўзгариш: Бикмаев ўрнига Сидиқов тушди\n58'. Ҳамид Исмоил марказда Черанга қўполлик ишлатди ва сариқ карточка олди\n56'. Хавфли вазият! Жарима майдонимиз томон ташланган узатма кутилмаганда зарбага айланди. Санжар тиззалари билан тўпни қайтариб юборди\n53'. ЗАРБААА! Бунежа жарима майдонимиз ичида бир нечта ҳимоячиларни алдаб зарба йўллади, унга аниқлик етишмади\n52'. Бикмаев атайлаб қўли билан ҳаракат қилди, ҳакам уни оғзаки огоҳлантирди\n49'. Ал Ҳайдос узоқ масофадан дарвозамиз томон зарба йўллади, бу сафар Қувватов уни қайтариб юборди\n47'. Хавфли вазият! Чераннинг ақлли узатмасидан сўнг Машарипов яхши вазиятга чиқиб бораётганди, бироқ ҳимоячи сўнгги паллада тўпни майдон ташқарисига чиқариб юборди\n45+1'. Биринчи бўлим ўз ниҳоясига етди\n44'. Алижонов 3-4 рақибни ортда қолдириб дарвоза томон зарба берди, бироқ уни посбон эгаллаб олди\n40'. Габи хавфли вазиятга чиқиб бораётган Машариповни қўполлик билан тўхтатди ва сариқ карточкага лойиқ кўрилди\n36'. Ҳамробеков тўпга ўйнади, бироқ ҳар бир контактга ҳуштак чалаётган ҳакам сариқ карточка кўрсатди\n32'. Хавфли вазият! Бунежа бирга-бир вазиятга чиқиб келаётганди, Қувватов уни жарима майдонимиз ичида қўполлик билан тўхтатиб қолди. Яхшиямки ҳакам чизиқ ташқарисидан жарима зарбаси белгилади ва Санжарга сариқ билан чекланди\n30'. ГООООООООООООЛ! Аъзамов бурчакдан узатилган тўпни боши билан дарвозабон майдонига узатди, уни Кримец боши билан дарвозага жойлаб қўйди\n27'. Рақиблар қарши ҳужумга таяниб ҳаракат қилишмоқда, бироқ вакилларимизнинг олдинги чизиқдаги ҳаракатлари ўхшамаяпти\n20'. Черан пенальти сўраб ҳакамга эътироз билдиргани учун сариқ карточка олди\n20'. Ҳамдамов дарвозабон билан бирга-бир вазиятга чиқиб борди, бироқ унинг зарбаси ҳимоячи туфайли ноаниқ кетди\n19'. "Шерлар" хавфли ҳужумни ташкил қилишди, бироқ Ҳамдамовнинг узатмасидан сўнг Алижонов тўпга зарба беролмади\n15'. Бурчакдан узатилган тўпга Абдулкарим зарба берди, бироқ тўп ноаниқ кетди\n9'. Гол! Хави бу сафар ҳам жарима зарбасини аниқ ижро этди. Қувватов яна томошабин вазифасини бажарди\n8'. Рақиблар хавфли жарима зарбаси ишлаб олишди, елкама-елка курашни ҳакам фол деб ҳисоблади\n3'. ЗАРБАААА! Машарипов бурчакдан жарима майдонига узатмани амалга оширди, уни ҳимоячилар қайтариб юборишди. Тўп Жалолнинг ўзига келиб тушди, унинг зарбасига бироз аниқлик етишмади\nЭътиборингизга Егор Кримецнинг 30-дақиқада урган голини ҳавола этамиз:\n"Ал Аҳли" – "Пахтакор" 2:1. Мезбонларга ғалаба келтирган гол!


Гулчеҳрабегим МАҲМУДОВА: Parfum Gallery\nС начала работы biznes-daily.uz 7 173 839\nГлавная "МЕНИНГ МУЛКИМ - ЧАСТНАЯ СОБСТВЕННОСТЬ" Гулчеҳрабегим МАҲМУДОВА: Parfum Gallery\nИв Сен-Лоран билан танишишдан бошланган\nГулчеҳрабегим Маҳмудова – Parfum Gallery дўконлар тармоғи асосчиси, Ўзбекистондаги илк тадбиркор аёллардан бири, санъатшунослик фанлари номзоди, ёзувчи, сценарийчи, продюсер. У “Kommersant.uz”га берган интервьюсида 30 йилдан кўпроқ вақтдан буён шуғулланиб келаётган бизнесини қандай йўлга қўйганлиги ҳақида гапириб берди.\nParfum Gallery компанияси Chanel, Gucci, Boss, Dolce & Gabanna, Paco Rabbane, Lanvin, Carolina Herrera, Sisley, Ferragamo, Sospiro каби юздан зиёд люкс-бренднинг эксклюзив дистрибьюторидир. Компания Францияда ўзининг Begim Perfumes Treasure Collection атирлари, Samarkand Spirit for Him & for Her, Bukhara Spirit for Him & for Her, Ruby of Temur for Him & for Her, Kohinur Diamond for Him & for Her’ брендларини ишлаб чиқаради. Гулчеҳрабегим эса ўзининг асосий лавозимини – оналик ва бувилик деб ҳисоблайди.\nҲаммаси нимадан бошланган?\n– Отам ота-онасидан эрта ажралган ва Бухоронинг Аркида ўзи каби қаровчисиз кўча болалари билан ўсган. У ажойиб кунларнинг бирида Бухоро амири хазинасини топиб олиш ҳақида орзу қилган. Улғайгандан сўнг ўқиган, онамни учратиб, севиб қолган ва ҳаётда ўзининг муносиб ўрнини топган. Мен муҳаббат ва эзгулик ҳукмрон бўлган оилада ўсдим, ота-онам бизга ўз туйғуларини тўлиғича етказган... Мен ҳар доим парфюмда, сценарийларда, фильмларда, китобларда, қўшиқларда ушбу муҳаббат билан бўлишишни истардим.\nЗардўзи чопонча ва Ив Сен-Лорандан кўйлак\n– 1984 йилдан 1985 йилга ўтар кечаси, яъни янги йил оқшомида клиник ўлимни бошимдан кечирдим. Бир неча кундан кейин комадан чиққач, ҳаёт бир лаҳза эканлигини тушундим... Шунда қаерда бўлсам, ўша ерда ва шу куним учун яшашга қарор қилдим. Докторлик ишим деярли тайёр бўлса-да, илмий-тадқиқот ишларимни давом эттиришдан воз кечдим.\n1980 йилда Хорижий мамлакатлар билан дўстлик жамиятига халқаро кўргазмалар ташкилотчиси бўлиб ишга кирдим. Хорижда ўтадиган маданият кунларига усталаримизнинг халқ амалий буюмларини ва Ўзбекистон фотокўргазмаларини олиб борардик. Қонун-қоидаларга кўра, олиб борган буюмларимизни тўлиғича қайтариб келишимиз шарт эди. Шу билан бирга, бу буюмлар хорижда катта қизиқиш ҳам уйғотарди. Ўша пайтда сотиш ҳуқуқини берувчи хусусий мулкнинг янги шакли – кооперативларга йўл очилди. Фурсатдан фойдаланиб, маҳсулотларимизни чет элларда сотиш учун жамият қошида “Анъана” кооперативини ташкил қилдим.\n1984 йилда Марокашда шўролар маданият кўргазмаси ўтказилаётганди. Унда мусиқий ансамблнинг чиқишини ташкил этиш керак эди. Ўша вақтларда “Ялла” гуруҳининг “Учқудуқ” қўшиғи бутун мамлакат бўйлаб машҳур бўлганди. Раҳбарият билан келишиб, Тинчлик фонди ёрдамида, ушбу гуруҳни Марокашга олиб кетдик.\nРабот, Касабланка, Танжер, Марокаш каби шаҳарларда “Ялла” гуруҳининг концерти катта муваффақият билан ўтди. Малика Аҳмедованинг рақслари ҳаммани лол қолдирди. Янги йил арафасида Ив Сен-Лоран, Майкл Жексон ва Элизабет Тейлорнинг Танжерга меҳмонга келиши кутилаётган эди. Концерт ўтказилиши режалаштирилган меҳмонхона эгаси “Ялла” артистларидан марокашча қўшиқ айтиб беришни илтимос қилди. Ўша куни бир маҳаллий ансамбл Лайли ва Мажнун муҳаббати ҳақидаги қўшиқни куйлади. “Ялла”чилар бу қўшиқни ёзиб олишди ва эртаси куни шу асосда ”Жиннуни” қўшиғини яратишди.\nРоса ўттиз йил бурун мен Марокашга “Ялла” ансамблининг биринчи тижорий гастролини ташкил қила олганимга ҳозир ҳам ҳайрон қоламан. Ансамбль жуда катта муваффақият қозонган эди. Шаҳарларнинг стадионлари мухлисларга тўлиб кетганди. Кейин бизни яна икки марта Марокашга таклиф этишди.\nЎша оқшом Ив Сен-Лоран ва унинг дўсти, Yves Saint Laurent модалар уйи асосчиларидан бири Пьер Берже билан танишдим. Мендаги зардўзи чопонча Пьерга жуда ёқиб қолди ва концертдан сўнг унга чопончани совға қилдим. Эртаси куни тонгда эса Ив Сен Лоран менга кўйлак юборди. Мен уни ҳанузгача сақлайман.\nBegim ва Parfum Gallery’нинг яратилиши\n– 1990 йилда турмуш ўртоғим билан Парижда Халқаро олимпия куни нишонланишида қатнашдик. Хуан Антонио Самаранч (ХОҚнинг 1980—2001 йиллардаги президенти) билан суҳбатлашиб турганимизда бизга Ив Сен-Лоран яқинлашди ва Yves Saint Laurent’дан In Love Again атримни мақтади. Шундан сўнг мен ва чопончам ҳақида эслади. Ушбу суҳбат чоғида парфюмерия маҳсулотларини Ўзбекистонга тўғридан-тўғри етказишга келишиб олдик (бунгача улар Москва орқали келарди). Шу оқшомнинг ўзида шартнома туздик. Турмуш ўртоғим Собиржон Рўзиев маркиз Самаранч билан дўст эди. Шу боис, Самаранч шартноманинг молиявий кафиллигини ўз бўйнига олди.\nБиз Тошкентга қайтдик ва ўша пайтга келиб деярли фаолияти тўхтаган “Анъана” кооперативи янги Begim хусусий компаниясига айланди.\nЯрим йилдан сўнг пойтахтимиз марказида биринчи дўконни очдик. Уни безатиш учун Ив Сен-Лоран ўз дизайнерини юборди. Ишга синглим ва қизим ҳам қўшилди ва биз француз парфюмериясининг тўла ҳуқуқли эксклюзив дистрибьюторига айландик.\nКомпанияга катта маблағ киритдик. Ҳамма – отам, турмуш ўртоғим, дўстларим ёрдам беришди. Биз бошқалар эътиборига ҳавола этаётган брендларимизга муносиб бўлишимиз керак эди. Шунинг учун мебелга, меҳнат ҳақига ва ходимларни ўқитишга кераклича маблағ тикдик. Фирмамиз слоганини ўйлаб топдим “Amore – Bonte – Culture – Beaute” (“Муҳаббат – Эзгулик – Маданият – Гўзаллик”).\nБиринчи дўконни очганимда бутун бошли тармоғимиз бўлишини тасаввур ҳам қилмаганман.\nБиринчи жўнатмалар учун Сен-Лоран билан 20 кунда ҳисоб-китоб қилдик. 20 кунда барча маҳсулотлар сотилиб кетди! Иккинчи юк йўлда эди, шунда фаолиятимизни кенгайтириш лозимлигини тушундим.\n“Damas”лар орқали конвертация\n– Ҳар доим фақат миллий валютани конвертация қилиш билан боғлиқ қийинчиликлар бўлган. 1998 йилда ҳисобимизда пул йиғилиб қолди. Чет эллик ҳамкорларимиз билан ҳисоб-китоб учун уни конвертация қилишимиз лозим эди. Марказий банкдан бизга “Damas”лар сотиб олиб, улар билан ҳисоб-китоб қилинг”, дейишди. Кечирасиз-у, Chanel ёки Dior’га бизнинг “Damas”лар керакми?\nКимларга ёзмадик, кимларга мурожаат қилмадик – ҳеч ким ёрдам бермади. Шунда 12 минг доллардан 12 та “Damas” сотиб олдик, бироқ уларни атиги 4 минг доллардан сотишга эришдик. Бутунлай хонавайрон бўлдик.\nШундай ҳоллар ҳам бўлдики, биз билан ишлайдиган банк банкротга учради. Банкдаги пулимиз конверсияланган эди, шундай бўлса-да, давлат фойдасига ўтиб кетди. Шундан буён биз ҳар йили судда ютиб чиқамиз, лекин зарарни ундира олмаймиз. Ўтган давр мобайнида пул уч бора қадрсизланди. Лекин биз ҳамон судлашиб, ҳақиқат қарор топишига умид қиляпмиз.\nКулгили воқеалар ҳам бўлган. Ёдимда, биз Versace Blue Jeans ва Red Jeans атирларини олаётган эдик. Бу номланишлар ҳужжатларда бор эди. Бироқ “Улар декларацияда парфюмерия кўрсатиб, аслида қизил ва мовий жинсилар олиб келяпти” деган баҳона билан юкимиз мусодара қилинди. Ҳақлигимизни исботлашга икки ойга яқин вақт кетди.\nҲеч бир мамлакатда парфюмерия учун акциз солиғи йўқ\n– Тақдимоти бизнинг мамлакатдан ташқари дунёнинг барча мамлакатларида ўтган Gabrielle Chanel янги атири жамланган юк икки ойдан кўпроқ вақт божхонада ётди. У янги курс, 1 доллар учун 8 000 сўмдан божхона расмийлаштирувидан ўтказилса ва унга 116 фоиз бож қўшилса, маҳсулот таннархи жада баланд бўлиб кетади. Биз эса дистрибьютор сифатида дунё дўконларида белгиланган нархларни сақлаб қолишимиз керак.\nҲеч бир мамлакатда, Ўзбекистондан ташқари, парфюмерия учун акциз солиғи солинмайди. Бизда парфюмерия ишлаб чиқарилмайди, шу боис акциз солиғи орқали ҳимоя қилинадиган маҳаллий ишлаб чиқарувчиларга рақобатчи эмасмиз. Бир неча марта Солиқ қўмитаси ва тегишли идораларга хат ёздик. Яқинда акциз солиғи 50 фоиздан 20 фоизга камайтирилди. Бироқ бу ҳозирча чет эл валютаси янги курслари туфайли чакана нархлар муаммосини ҳал қилмайди... Биз янги қонунлар ва парфюмерияга акцизнинг бутунлай йўқ қилинишини сабр билан кутяпмиз.\nМен учун бизнесни ҳалол ва тўғри юритиш жуда муҳим – бу узоқ ишлаш ҳамда муваффақият гарови. Муаммоларга дуч келганда таслим бўлмаслик керак. Ҳар доим қонуний ечим топиш мумкинлигига ишончим комил.\nПарфюмерия ва косметика сегменти истеъмол бўйича дунёда озиқ-овқат маҳсулотларидан кейинги ўринда туради. Мамлакатимизда яширин бозор ривожланган, лекин у аудиторияга расмийдек тақдим этилади.\nДистрибуциянинг ўзига хос халқаро қоидалари мавжуд. Люкс брендларнинг ҳар бир сотув нуқтаси расмий портфолиода рўйхатдан ўтиши керак. Ўзбекистон ҳудудида бизнинг портфолиомизда кўрсатилган маркаларнинг эксклюзив етказиб берувчиси фақат Parfum Gallery ҳисобланади. Масалан, Gucci бренди маҳсулотини сотиш ҳуқуқини қўлга киритиш учун бошқа дўконлар уни Gucci розилиги билан биздан харид қилиши лозим. Бироқ бундай йўл тутилмайди. Кўпчилик люкс брендларни “яширин бозордан” харид қилиб, уни харидорларга сотади. Мен соғлом ва ҳалол рақобат тарафдориман.\nФаолиятини энди бошлаётган бизнесменларга маслаҳат\nБиринчиси – бизнес ҳалоллиги ва шаффофлиги. Иккинчиси – қўрқмаслик, ҳар қандай бизнесда жасурлик керак. Менга баъзан: “Сен жуда жасурсан”, дейишади. Мен қандай жасурлик қилганимни билмайман, ўзим хоҳлаган ишни бажараман, холос. Учинчиси – ғоядан руҳланиш ва табиийки, ҳар бир ғояни ҳисоб-китоб қилиш ва молиявий асослаш керак. Албатта, йўқотиш ва йиқилишларга қарамай, ҳеч қачон ишни ташлаб қўймаслик лозим.\nЎзбекистон маданияти ва анъаналарига қизиқадиган чет эллик ҳамкорлар қандай қизиқарли замонавий фильмларимиз борлигини сўрашганди. Шунда хаёлимга фильм суратга олиш фикри келди. “Севги марафони” фильми сценарийсини ёздим. Мусиқасини Ботир Зокировнинг ўғли Баҳодир Зокиров яратди. Энди меҳмонларга ушбу фильмни инглиз тилидаги таржимасини ҳадя қиламан.\nФранцияда Begim брендимиз парфюмини ярата туриб, бир талай тарихий материалларни ўрганиб чиқдим. Улар “Биллур чилим шишаси” серия китобларимга асос бўлди. Бу – аёллар тақдири ҳақидаги, саёҳат жанридаги мелодрама.\nЯқинда тинчликка даъват этувчи Put Your Love on Baby’s Heart қўшиғимни ёздим. Дунёни эзгулик ва муҳаббатга чорлагим келди, ахир жаҳонда юз бераётган воқеаларни кўриб, фарзандларимиз келажагидан қўрқиб яшаяпмиз. Фарзандингиз бўлса, энг муҳими, унинг юрагига муҳаббатни жойланг, шунда у ҳеч қачон қўлига қурол олмайди ва зўравонлик қилмайди. Энг асосийси, болалар қалбида муҳаббат уйғотинг. Ана шуларни ота-онам менинг қалбимга сингдирган ва шу ғояларни мен бошқалар билан баҳам кўришни истайман.


Нур томон йўл-679\nSaturday, 07 May 2016 08:30\nНУР ТОМОН ЙӮЛ-679\nДастлаб "Намл" муборак сурасининг 82-83-ояти карималари тиловатига қулоқ тутамиз:\nوَإِذَا وَقَعَ الْقَوْلُ عَلَيْهِمْ أَخْرَجْنَا لَهُمْ دَابَّةً مِّنَ الْأَرْضِ تُكَلِّمُهُمْ أَنَّ النَّاسَ كَانُوا بِآيَاتِنَا لَا يُوقِنُونَ ﴿٨٢﴾ وَيَوْمَ نَحْشُرُ مِن كُلِّ أُمَّةٍ فَوْجًا مِّمَّن يُكَذِّبُ بِآيَاتِنَا فَهُمْ يُوزَعُونَ ﴿٨٣﴾\nҚачонки уларнинг бошига сўз(ланган азоб) тушганида, Биз улар учун ердан бир жон эгаси чиқарамиз. У уларга, албатта, одамлар Бизнинг оятларимизга ишонмайдиган бўлганларини айтиб берадир. (Бу ҳодиса қиёматнинг аломатларидан биридир. Аллоҳ таоло ушбу ояти каримада кофирлар бошига ваъда қилинган сўз–қиёмат азоби тушиш чоғида ердан бир жонивор чиқариши ҳақида хабар бермоқда. Демак, бу ишнинг бўлиши муқаррарлигида ҳеч қандай шубҳа йўқ. Саҳиҳ ҳадиси шарифларда бу жонивор қиёматнинг аломатларидан бири эканлиги, тавба қилса, фойда бермайдиган вақт бўлиб қолганда чиқиши ҳақида хабарлар келган.) (82)Биз ҳар умматнинг оятларимизни ёлғонга чиқарганларидан бир гуруҳини тўплаган кунда улар жамланиб-тизилиб туришар. (83)\nОлдинги дастурларимизнинг давоми сифатида бу ояти карималарда ҳам қиёмат мавзуси тилга олиниб, буюрилади: Дунёнинг охири ва қиёматнинг ибтидосида Аллоҳ дунёдан ӯтган айрим кишиларни тирилтиради. Шунда улардан бири қиёмат мункирлари билан гаплашиб, уларга Ҳақни қабул қилишлари лозимлигини эслатади.\nБу дунёда ӯлганларнинг тирилиши Аллоҳнинг иродаси билан амалга ошади. Бу иш бундан олдин ҳам руй берган. Бу ҳақда Қуръони карим гувоҳлик берган. Масалан Пайғамбарлардин бири Аллоҳдан қиёмат саҳнасини кӯрсатишини илтижо қилади. Аллоҳ таъоло уни ӯлдириб, юз йилдан сӯнг тирилтирди. “Бақара” муборак сурасининг 259-ояти каримасида бу воқеа ривоят қилинган. Шунингдек Бани Исроил томонидан қурбонликка сӯйилган мол гӯшти билан баданига урилганда ӯликнинг тирилиб, ӯз қотили кимлигини айтиб бериши. Бу можаро ҳам “Бақара” муборак сурасининг 73-ояти каримасида тасвирланган. Қуръони каримда тилга олинган Исо алайҳиссаломнинг муъжизаларидан бири ҳам шу дунёда ӯлганларни тирилтириш эди. “Бақара” сурасининг 56- ва 243-оятларида ҳам ӯтган қавмлардан айрим кишиларнинг ӯлгандан кейин шу дунёдаёқ тирилгани ҳақида хабар берилади.\nАйрим муфассирларнинг фикрича бу ояти карималарда ҳам айрим кишиларнинг охирзамонда тирилиши ҳақида хабар берилган, аммо уларнинг кимлиги аниқ айтилмаган.\n82-ояти каримада келтирилган “Биз улар учун ердан бир жон эгаси чиқарамиз “ иборасидан мақсад айрим тафсирчиларнинг фикрича ислом тарихидаги муҳим шахсиятлардан бири Али алайҳиссалом кӯзда тутилган.\nШунингдек 83-ояти каримада таъкидланган айрим гуруҳларнинг тирилиши ҳақида ҳам бу тафсирчиларнинг фикри шундай: бу гуруҳлар инсоният тарихи давомида ер юзида яшаб ӯтган солиҳ инсонлар бӯлиб, охир замонда ҳазрат Имом Маҳдининг ҳукуматиги гувоҳ бӯлиш ва унга ёрдамчи бӯлиш мақсадида улар тирилтирилади. Тафсирчиларнинг бошқа бир тоифаси эса шу дунёдаёқ ҳақ ва адолатли ҳукуматда жазоланиш учун инсоният тарихи давомида куфр ва зулм бошлиқлари тирилтиради, деган фикрни илгари сурганлар.\nӮликларни тирилтириш фақат қиёматда эмас, балки Аллоҳнинг изни билан шу дунёда ҳам амалга ошиши мумкин. Унга ишонмаслик эса Аллоҳнинг чексиз қудратига ишончсизликдир.\nОхират кунида муминлар иззат -эътибор, куфр ва зулм пешволари эса хор ва залил бӯлишади.\nЭнди “Намл” муборак сураси 84-85--ояти карималарининг тиловатига қулоқ тутамиз.\nحَتَّىٰ إِذَا جَاءُوا قَالَ أَكَذَّبْتُم بِآيَاتِي وَلَمْ تُحِيطُوا بِهَا عِلْمًا أَمَّاذَا كُنتُمْ تَعْمَلُونَ ﴿٨٤﴾ وَوَقَعَ الْقَوْلُ عَلَيْهِم بِمَا ظَلَمُوا فَهُمْ لَا يَنطِقُونَ ﴿٨٥﴾\nТоки улар келиб бўлгач, У зот: «Бизнинг оятларимизни ёлғонга чиқардингизми?! Уларни пухта англамай туриб-а? Йўқса, нима қилган эдингиз?» дейдир.(84) Ва уларга зулм қилганлари сабабли сўз(ланган азоб) тушар. Бас, улар сўзлай олмаслар. (85)\nОлдинги оятлар иймон ва куфр пешволарининг рижъати ҳақида эди. Бир гуруҳ инсонларнинг қиёматдан олдин тирилишига рижъат дейилади. Ривоятлардан маълум бӯлишича рижъат бу қиёмат каби бӯлмасада, аммо унинг босқичларидан биридир. Ӯша куни Аллоҳнинг оятлари бутун маъноси билан зуҳур этади. Ҳақ ва ботил ӯртасида ҳакамлик қилиш учун Худонинг дӯстлари ва душманлари тирилтирилиб, дунёга қайтарилади.\nБу ояти карималарда буюрилади: Аллоҳ таъоло куфр пешволарини тирилтириб, улардан Илоҳий китоб оятлари ва Пайғамбарларнинг муъжизаларини ёлғонга чиқарганликларини сарҳисоб қилади. Улардан озгина билимлари билан бу оятлар ва муъжизаларни ёлғонга чиқаришга қандай журъат этганликлари сӯралади.\nТабиийки, улар рижъат пайти Илоҳий оят ва муъжизаларни ёлғон деб айтганларини инкор қилишолмайди. Натижада бу нолойиқ амаллари учун Илоҳий жазога лойиқ эканликларига рози бӯлишади.\nАйрим тафсирчиларга кӯра охирзамонда бир гуруҳ хос яхшилар ва бир гуруҳ хос ёмонлар тирилтирилиб, улар Аллоҳ мардларидан бири иштирок этган маҳкамада муҳокама қилинадилар.\nЕтарли маълумотга эга бӯлмасдан туриб бирор-бир нарсани инкор қилган киши албатта, пушаймон бӯлади. Шу сабабли ишонч-эътиқодимиз ҳам мантиқий далиллар асосида бӯлиши керак.\nҚиёмат куни золимлар қатъий жазога тортилади. У куни уларнинг ҳийла-найранглари иш бермайди.\nMore in this category: « Нур томон йўл-678\tНур томон йўл-680 »


hidoyat.uz – “Мовароуннаҳр” нашриётининг сайти - ИСЛОМ ВА ОЛАМ\nЖанубий Африка Республикасида мусулмонлар сони тобора ортяпти. Йоҳаннесбургда уларга диний билимларни оширишда ва турли фиқҳий масалаларга ечим топишда яқиндан ёрдам берадиган уюшма ташкил қилинди. Ушбу ташкилот мусулмон аҳолига моддий, маънавий ва ҳуқуқий ёрдам кўрсатади.\nРамазон Бутий билан суҳбат\nСуриянинг дунёга машҳур диний арбоби Саид Рамазон Бутий мамлакатнинг халқаро телеканали мухбири билан террор ва зўравонлик ҳақида суҳбат қурди. Таниқли аллома ҳақиқий мусулмон ҳеч қачон бузғунчи, қўпорувчи бўлмаслигини таъкидлади. Бундай ҳаракатларни содир этганларнинг мусулмонликни даъво қилишга ҳақи йўқлиги ва бу шариат асосларига терс эканини уқтирди. Бегуноҳ одамларга қарата ўқ отиш ва ваҳшиёна қиришга қарши Қуръони каримдан ва Пайғамбаримиз Муҳаммад муборак ҳадиси шарифларидан ёрқин далиллар келтирди. Ўз халқини сабрли бўлишга ва ҳозирги ҳолатларда воқеликни оқилона баҳолашга чақиради.\n“Ал-Жазира”нинг янги тармоғи\nҚатарнинг “Ал-Жазира” халқаро телеканали ҳижрий 1434 йил кириб келиши муносабати билан интернет тармоғига янги лойиҳани киритди. “Ҳижрий ҳисобда” деб номланувчи ушбу порталда ўтмишда араб диёрларида яшаб ижод этган буюк мутафаккирлар, саҳобалар ва алломаларнинг ҳаёти ва ижодларидан намуналар берилади. Сайт ҳафтада уч марта янгиланиб, маълумотлар билан бойитилади. Телеканал ижодкорлари тез орада дастурни бошқа чет тилларида ҳам тайёрлашга ваъда беришяпти.\nБелгияга Ислом сармояси кирмоқда\nБелгия Форс Кўрфази мамлакатлари сармоядорларини иложи борича кўпроқ жалб қилиб Брюсселни Ислом банклари пойтахти қилиш устида иш олиб боряпти. Бу ҳақда Брюссел ҳокими Бенуа Серекс декабр ойи бошида ўтказилган анжуманда айтиб ўтди. Ҳозирги кунда Ислом банки тизими тез суръатларда ривожланаётгани ва унга аксарият Оврупа ишбилармонлари ва банкирлари ишонч билдиришаётганини қайд этди. Брюссел ҳокими ушбу янги лойиҳани рўёбга чиқариш учун Саудия Арабистони ва Бирлашган Араб Амирликларига ташриф буюришини таъкидлади.\nЯнги масжид қурилади\nҚиримда “Буюк Жума” жоме масжиди қурилиши учун маблағ тўплаш ишлари бошланди. Масжид барпо қилиш учун икки гектар саккиз юз квадрат метр жой ажратилган. Жоме лойиҳаси бўйича қурилишга сарфланадиган маблағ саккиз юз миллион долларни ташкил қилади. Қирим мусулмонлари идораси бошқа мутасадди идораларни жалб қилган ҳолда барча қурилиш ишларини икки йилда битказишга астойдил бел боғлаган. Ҳозирга қадар республикада фаолият юритаётган бир қанча ишбилармонлар масжидни бунёд этишга ўз ҳиссаларини қўшиш истагини билдириб мурожаат қилишди.\nНойнда мусулмонлар қабристони\nГолландиянинг Жануби-Брабант вилоятидаги Нойн шаҳрида мусулмонлар учун янги қабристон очилди. Етти юз маййитга мўлжалланган мозор мамлакат мусулмонлари учун ажратилган жойларнинг учинчисидир. Қабристоннинг тозалиги ва дафн ишларини “Андховен” Ислом жамғармаси вакиллари зиммаларига олишди. Шаҳар мутасаддилари ҳозирда мамлакатда яшовчи бир миллиондан ортиқ мусулмон аҳолига имкон қадар шарт-шароит яратиш учун хизматдалар.\nГамбург мусулмонларига енгиллик\nГамбург бургомистри Олаф Шолтс инсон ҳуқуқларини ҳимоя қилиш доирасида қарор эълон қилди. Унда шаҳарда истиқомат қилаётган бир миллион саккиз юз минг нафар мусулмон учун керакли шарт-шароитлар яратиш ҳақида сўз юритилган. Шунингдек, ҳайит байрамларини нишонлашлари ва ўша кунлари ишдан озод қилинишлари, эмин-эркин ибодат қилишлари ва диний адабиётларни ўрганишлари учун кенг имконият берилди. Бургомистр нутқида мусулмонларнинг мамлакатда яшовчи бошқа дин вакиллари каби тенг ҳуқуққа эга эканлари ва бошқалар уларнинг урф-одатларига ҳурмат билан ёндашишлари кераклигини таъкидлади.\nФранциянинг Бургунди ҳудудида француз имомларни тайёрлайдиган биринчи институт ташкил этилди. Франция Ғарбий Оврупадаги мусулмон аҳолиси энг кўп мамлакат ҳисобланади. Мутахассисларнинг таъкидлашича, мамлакатда Шимолий Африка давлатларидан келганлар ва асли француз миллатига мансуб мусулмонлар сони қарийб олти миллионга етган. Бундай сонли мусулмон аҳолининг диний талабларини қондириш ва уларда туғилаётган турли саволларга оқилона жавоб бера оладиган имомларни тайёрлаш айни муддао бўлади. Франция Ички ишлар вазири Мануэл Валс ўз нутқида бундай ўқув даргоҳ очилиши билан мамлакатнинг барча мусулмонларини муборакбод этди ва ҳуқуқий томондан доим уларни қўллашига ишонч билдирди. Эндиликда бу билим масканида икки юзга яқин талабалар араб тили ва адабиёти, ақоид, фиқҳ, Қуръони карим ва ҳадиси шариф фанларидан таҳсил олишади.\nВена шаҳрида Саудия Арабистони қироли Абдуллоҳ ибн Абдулазиз Ол Сауд номидаги динлараро мулоқот марказининг очилиш маросими ўтказилди. Таъсис этувчи давлатлар сифатида Саудия Арабистони, Австрия ва Испания қатнашди. Шунингдек, Ватикан кузатувчи мақомини олган. Тадбирда мазкур давлатларнинг Ташқи ишлар вазирлари, диний арбоблар ва дипломатлар иштирок этишди. Бирлашган миллатлар ташкилоти Бош котиби Пан Ги Мун сўзга чиқиб, ушбу янги динлараро мулоқот маркази кўпгина халқаро ташкилотлар томонидан тан олинганини эътироф этди. Янги ташкилот Бош котиби, Саудия Арабистонининг собиқ таълим вазири Файсал ибн Абдураҳмон ибн Муаммар бошланғич уч йил давомида уюшмани таъсисчи мамлакат таъминлашини таъкидлади. Саудия Арабистони динлараро бағрикенглик, тинчлик ва осойишталикка бағишланган анжуманлар ўтказиш ва хайрия ишлари учун йилига ўн беш миллион евро ажратишни режалаштирди.\n827 марта ўқилган.


Халқаро янгиликлар, 27 феврал 2013\n20 август 2019, Тошкент вақти: 09:01\nЧеченистон раҳбари чанғи курорти қуришни бошлади\nЧеченистон Президенти Рамзан Қодиров мамлакатдаги илк чанғи курорти қурилишини бошлаб берди.\nИншоотнинг қурлишини "йирик иқтисодий ва сиёсий воқеа", деб атаган Чеченистон раҳбари унинг 3 йил ичида барпо этилажагини айтди.\n"Вердучи" деб аталадиган курортда 19 та чанғи учиш йўлаги, бир неча халқаро стандартлардаги йирик меҳмонхона ва замонавий типдаги ёғоч уйларни қуриш режалаштирилган.\nКурорт учун денгиз сатҳидан 3 ярим минг километр баландликдаги қори эримайдиган тоғли ҳудуддан 46 километр квадрат майдон ажратилган.\nУнинг қурлиши учун 500 миллион АҚШ доллари қийматида маблағ сарфланиши режалаштирилган.\nФранция президенти Франсуа Олланд Россияга сафар қилмоқда\nФранция президенти Франсуа Олланд Россияга илк сафарини амалга оширмоқда.\nКремл матбуот хизматидан олинган хабарга кўра, чоршанба куни Олланд президент Владимир Путин билан учрашади.\nУчрашувда икки томонлама алоқалар, савдо, энергетика ва сармояга оид масалалар билан бирга инновацион технологиялар масаласидаги ҳамкорлик ҳам муҳокама этилиши айтилди.\nУшбу учрашувда, шунингдек француз ҳарбийларининг Малида исломий жанггари гуруҳларга қарши олиб бораётган амалиётлари ҳам муҳокама қилиниши кутилмоқда.\nФрансуа Олланднинг Москва сафари пайшанба куни ҳам давом этади.\nБенедикт XVI Ватиканда мухлислари билан хайрлашди\n27 феврал куни Рим папаси Бенедикт XVI билан сўнгги бор кўришиш учун Ватикан марказидаги Муқаддас Пётр майдонига 50 мингга яқин одам йиғилди.\nРутбасини тарк этаётган Рим папаси оқ либосда майдонга келди ва оломон орасидан popemobile - кичик очиқ автомобилда ўтаркан, мухлисларига яқиндан кўриниш берди. Унинг қўлига берилган ёш болалар, чақалоқларни пешонасидан ўпиб, дуо қилди.\nВатикан шаҳар маъмурияти кун давомида папа билан хайрлашиш учун 200 мингга яқин одам келиши кутилганини айтган.\nПайшанба куни Бенедикт XVI расман папаликдан истеъфо беради ва католик черковининг кейинги 600 йиллик тарихида рутбадан ўз ихтиёри билан воз кечган илк папа бўлади.\n85 ёшга кирган папа истеъфо сабабларини соғлиги оғирлашгани билан изоҳлаган.\nАммо, халқаро ахборот воситаларида Ватикан руҳонийлари орасида "бесоқолбозлик"ни қўллаган ички лоббичилар гуруҳи борлигига оид иддаолар Бенедикт XVIнинг кетишига асл сабаб экани ҳақидаги мақолалар чоп этилмоқда.\nТеҳрон: Бу галги таклифлар нисбатан амалий бўлди\nЭрон ядровий дастурига оид дунёнинг олти йирик давлати ва Теҳрон расмийлари ўртасида бўлган Олмота музокаралари яна мавҳум натижа билан якунланди.\nЧоршанба кунги икки соатлик сўзлашувлар бўйича берилган брифингда томонлар ўртага ташланган таклифлар юзасидан музокараларни шу йилнинг апрел ойида давом эттиришга келишгани маълум қилинди.\nНавбатдаги музокаралар ҳам Олмота шаҳрида бўлиб ўтади.\nЭрон музокарачиси Саид Жалилий ғарб давлатлари - АҚШ, Россия, Хитой, Германия, Буюк Британия, Франция ҳукуматлари томонидан таклиф қилинган имтиёзлар бу гал "нисбатан амалий" бўлганини айтди.\nАммо, имтиёзлар нимадан иборат экани ҳақида матбуотга ҳозирча аниқ маълумот берилмади.\nҒарб давлатлари номидан музокараларга бошчилик қилган Европа Иттифоқининг Ташқи сиёсат масалалари бўйича комиссари Кэтрин Эштон апрел музокараларида Эрон томонидан ижобий жавоб бўлишига умид билдирди.\nЭл-Класико: "Реал" Испания кубоги финалида\nМадриднинг “Реал” футбол клуби сешанба куни Испания кубоги ярим финали жавоб учрашувида “Барселона” клуби устидан меҳмонда 1:3 ҳисобида ғалаба қозонди.\nШундай қилиб, “Реал” мусобақа финалига йўлланмани қўлга киритди.\nУчрашувдаги ҳисобни 13-дақиқада пеналтидан Криштиану Роналду очиб берди. 57-дақиқада Роналду ўйиндаги иккинчи голни киритди.\n“Барселона” дарвозасига киритилган учинчи голни 68-дақиқада “Реал” ҳимоячиси Рафаэл Варан ўз ҳисобига ёзиб қўйди.\n“Барселона”нинг "престиж голи"га 89-дақиқада Хорди Алба муаллифлик қилди.\nМадридда ўтган ярим финал дастлабки учрашувида 1:1 ҳисоби қайд этилган эди.\nИспания кубоги ярим финалининг иккинчи жуфтлигида беллашаётган “Атлетико” ва “Севиля” жамоалари бугун, 27 феврал куни беллашади.\nЧак Ҳейгел АҚШ Мудофаа вазири этиб тайинланди\nАҚШ Сенати мамлакат Мудофаа вазири лавозимига кўрсатилган Чак Ҳейгел номзодини маъқуллади.\nСешанба куни ўтказилган овоз бериш тадбирида Ҳейгелни 57 сенатор қўллаган, 41 сенатор унинг номзодига қарши чиққан.\nАввалроқ республикачи сенаторларнинг баъзилари Ҳейгелни Эронга ён босишликда ва Исроил тарафдорларини танқид қилишда айблаб, унинг номзодига қарши чиқишган эди.\n66 ёшли Чак Ҳейгел Мудофаа вазири лавозимида сўнгги тўрт йил фаолият кўрсатган Леон Панетта ўрнини эгаллайди.\nҲейгел Небраска штатидан собиқ республикачи сенатор ва Ветнам уруши фахрийсидир.\nАдвокат: Шаттолар оиласи асранди бола ўлимида айбдор эмас\nАҚШнинг Техас штатида ҳалок бўлган россиялик асранди бола ота-онасининг адвокати унинг мижозлари болакай ўлимида айбдор эмаслигини билдирди.\nМаҳаллий “Odessa American” нашрига интервю берган адвокат Майкл Браун Шаттолар оиласи болани ўлдирганига ишора этувчи ҳеч қандай далил йўқлигини айтди.\nАдвокатга кўра, унинг мижозларига номаълум шахслар телефон қилишиб, уларни “бола қотили” дея аташмоқда.\n21 январ куни АҚШнинг Техас штатидаги Гардендейл шаҳрида Россиядан асраб олинган уч яшар Макс Шатто (туғилганидаги исми Максим Кузмин) номаълум сабабларга кўра оламдан ўтганди.\nРоссиялик айрим расмийлар болакайнинг америкалик онаси Лора Шаттони “қотиллик”да айблашмоқда.\nАҚШ Давлат департаменти расмийлари эса ҳулоса ясашга эрта эканини айтишмоқда.\nЎтган йилнинг декабр ойида Россия ҳукумати россиялик болаларнинг АҚШ фуқаролари томонидан асраб олинишини тақиқловчи қонун қабул қилган эди.\nҚозоғистонда "Таблиғи жамоат" ҳаракати тақиқланди\nОстона суди Қозоғистон ҳудудида "Таблиғи жамоат" халқаро исломий гуруҳи фаолиятини тақиқлаш ҳақида қарор чиқарди.\nҚозоғистон Бош прокуратурасининг сешанба куни маълум қилишича, экстремистик ташкилот, деб топилган бу гуруҳнинг бундан буён мамлакатдаги ҳар қандай ҳаракати ноқонуний ҳисобланади.\nАммо, прокуратура мулозимлари гуруҳнинг айнан қайси ғоялари экстремистик, деб топилгани ҳақида бирор маълумот бермади.\n"Таблиғи жамоат" ҳаракати 1926 йилда Ҳиндистонда пайдо бўлган ва унинг асл ғояси "эътиқодни ёйиш"дир.\nБу гуруҳ ҳаракатлари Россия, Тожикистон, Ўзбекистонда тақиқланган. Хусусан, ўтган йили Тожикистонда бу ҳаракатга аъзоликда айбланган бир неча фуқаро 3 йилдан 5 йилга қадар озодликдан маҳрум этилган.\nЕИ: Олмота учрашувидан жиддий натижа кутилаётгани йўқ\nЕвропа Иттифоқининг Ташқи сиёсат масалалари бўйича мулозими Катрин Эштон дунёнинг йирик давлатлари Эрон ядровий дастури бўйича Олмотада бораётган учрашувда жиддий келишувга эришилишини кутмаётганини айтди.\nСешанба куни бошланган учрашувлар оралиғида бўлган илк матбуот анжуманида ЕИ мулозими Майкл Манн шу мазмунда баёнот берди.\nЭрон билан келишувга эришишга уринаётган 6 йирик давлат — АҚШ, Буюк Британия, Франция, Россия, Хитой ва Германия расмийлари ҳозир Олмотада музокаралар олиб бормоқда.\nБунга қадар Эрон ядровий тадқиқотларини тўхтатишга эришиш ниятида ўтказилган охирги музокаралар 9 ой муқаддам Москвада бўлган ва натижасиз якунланган эди.\nОлмота учрашувлари чоршанба куни ҳам давом этади.\nЛитвиненко ўлимига оид далилларни сир сақлаш бўйича текширув бўлади\nБританиялик терговчилар россиялик диссидент Александр Литвиненко ўлими бўйича айрим даллилларни сир сақлашга оид ҳукумат томонидан киритилган сўровни кўриб чиқадилар.\nСобиқ рус диссиденти ва жосуси Литвиненко 2006 йилда полониумдан заҳарланиб, Лондонда ўлган эди.\nУнинг ўлимига оид айрим деталларни сир сақлаш ҳақидаги ҳукумат сўрови қатор ахборот воситалари, жумладан BBC, The Independent ва The Guardian нашрлари томонидан танқид қилинди.\nThe Independent тахминига кўра, Буюк Британия ҳукумати сир сақланишини истаётган далиллар орасида Литвиненконинг Британия разведкаси билан ҳамкорлигига оид тафсилотлар ҳам бўлиши мумкин.\nҲукумат талаби бўйича терговчилар суриштируви шу йилнинг май ойида бошланади ва унда шунингдек, Литвиненко ўлимига алоқадорликда гумон қилинган Россия фуқаролари — Андрей Луговой ва Дмитрий Ковтунларга нисбатан илгари сурилган айбловлар ҳам текширилади.\nРоссия бу икки шахсни Буюк Британияга экстардиция қилиш талабини рад этган.\nМирсда ҳаво шарида учаётган 19 киши нобуд бўлди\nМисрнинг қадимий Луксор шаҳрида осмонга кўтарилган ҳаво шари ёрилиб кетиб, 19 киши нобуд бўлди.\nМиср расмийларига кўра, ҳаво шари бошқарувчиси ва бир йўловчи омон қолган, аммо уларнинг аҳволи қандай экани ҳақида аниқ маълумот йўқ.\nҲаво шаридаги парвозларни уюштирувчи ширкат ва хавфсизлик хизмати ходимлари йўловчилар 300 метр баландликда парвоз қилаётган вақтда ҳаво шарига ўрнатилган газ балони портлаб кетганини айтмоқда.\nХабарларга кўра, саёҳатчилар орасида Япония, Франция ва Буюк Британиядан борган сайёҳлар бўлган.\nЛуксорда ҳаво шарида саёҳат қилиш жуда урф бўлган ва саёҳатчилар саҳро бағридаги яшил водийда жойлашган "Қироллар водийси" каби тарихий обидаларни 300 метргача бўлган баландликдан томоша қилишни хуш кўрадилар.\nПокистондаги портлашда икки киши ҳалок бўлди\nПокистон жанубидаги Синдх вилоятида юз берган портлашда икки киши ҳалок бўлди, камида 10 киши жароҳат олди.\nДушнаба куни рўй берган портлаш Шикарпур шаҳридаги зиёратчилар тўпланган Шох Лахи Ғулом сўфий мақбараси ёнида рўй бергани айтилмоқда.\nҲозирча портлаш масъулиятини ҳеч қайси тараф ўз зиммасига олгани йўқ.\nКузатувчилар ҳудудда сўфийларга нисбатан ҳужумлар кўпайганини айтишмоқда.\nЎтган ҳафта ҳудуддаги таниқли сўфий олимга уюштирилган бомба ҳужумида олимнинг набираси ҳалок бўлган эди.\nЭрон ҳукумати "Арго" филмини танқид қилди\nРасмий Теҳрон Оскар мукофотига сазовор бўлган “Арго” филмини Эронга қарши уюштирилган пропаганда, дея танқид қилди.\nАктёр ва режиссёр Бен Афлек тарафидан суратга олинган “Арго” филми якшанба куни Ҳолливудда ўтган Оскар ҳайкалчаларини топшириш маросимида йилнинг энг яхши филми, деб топилган эди.\nБу филмда 1979 йилда Эрондаги Исломий инқилобдан кейин гаровга олинган АҚШ элчихонасидан қочиб чиққан америкалик олти дипломат Канада элчиси қароргоҳида яшириниб олгани билан боғлиқ воқеалар ҳикоя қилинган.\nЭроннинг Маданият ва Исломий йўналиш вазири Муҳаммад Ҳусейний "Арго" филмини Марказий Разведка Агентлигини "реклама” қилиш учун суратга олинганини айтди.\nСурия Миллий Коалицияси "Сурия дўстлари" конференциясида қатнашади\nСурия Миллий Коалицияси раҳбари Аҳмад Муаз ал-Хатиб.\nСурия Миллий Коалицияси раҳбари Аҳмад Муаз ал-Хатиб у етакчилик қилган мухолиф гуруҳ шу ҳафта дунёнинг етакчи давлатлари иштирокида ўтадиган "Сурия дўстлари" конференциясида қатнашишини билдирди.\nАввалроқ мухолиф гуруҳ оддий фуқароларга нисбатан уюштирилаётган ҳужумларга норозилик сифатида пайшанба куни Рим шаҳрида ўтиши режалаштирилган конференцияга бормаслигини эълон қилган эди.\nХатибнинг Facebook саҳифасида ёзилишича, АҚШ Давлат котиби Жон Керри ва Британия Ташқи ишлар вазири Уилям Ҳаг сурияликларга ёрдам кўрсатиш ваъдасини берганидан сўнг Сурия Миллий Коалицияси Римдаги йиғинда қатнашишга рози бўлган.\nЛондондан туриб қилган чиқишида Керри "Сурия дўстлари" гуруҳи Римда “қўйиладиган кейинги қадамлар” бўйича йиғилишини айтиб, Сурия мухолифатини конференцияда қатнашмаслик қарорини қайтатдан кўриб чиқишга чақирган эди.\nОлмаотада Эрон ядровий дастури бўйича музокаралар ўтади\nБугун, 26 феврал куни Қозоғистоннинг Олмаота шаҳрида Эрон ядровий дастури юзасидан навбатдаги музокаралар бўлиб ўтади.\nТеҳроннинг баҳсларга сабаб бўлаётган ядровий дастури юзасидан музокараларда дунёнинг етакчи давлатлари - АҚШ, Россия, Хитой, Британия, Франция ва Германия вакиллари иштирок этиши кутилмоқда.\nКузатувчилар 10 йил аввал бошланган музокараларнинг бу сафаргиси ҳам ижобий натижа беришдан йироқлигини таҳмин қилишмоқда.\nТарафлар сўнгги бор ўтган йилнинг июн ойида Москва шаҳрида аниқ натижасиз якунланган йиғинда учрашишган эди.\nҒарб ҳукуматлари Эроннинг ядровий дастури ядровий қурол яратишга йўналтирилгани борасида ҳавотир билдириб, Ислом Республикасига нисбатан қатор санкцияларни жорий этган.\nфеврал 25, 2013\nСурия ҳукумати мухолифат билан мулоқотга тайёрлигини билдирди\nСурия Ташқи ишлар вазири Валид ал-Муаллим.\nСурия Ташқи ишлар вазири Валид ал-Муаллим президент Башар ал-Ассад ҳукумати мухолифат, жумладан икки йилдан бери режимни ағдаришга уринаётган қуролли исёнчилар вакиллари билан мулоқотга тайёрлигини баён қилди.\nДушанба куни Москвада Россия Ташқи ишлар вазири Сергей Лавров билан учрашуви олдидан гапирган ал-Муаллим Сурия мухолифати тарафида 28 мамлакат, жумладан Россиянинг Шимолий Каваказ минтақасидан келган жанггарилар урушаётганини таъкидлади.\nМатбуот брифингида сўз олган Лавров Москва бўҳронни сиёсий йўл билан ҳал этиш тарафдори эканини таъкидлаб, хунрезлик давом этадиган бўлса, Сурия парокандаликка дуч келиши мумкинлигидан огоҳлантирди.\nРоссия Сурия мухолифат коалицисияси етакчиси Моваз ал-Хотибни ҳам Москвага музокаралар учун таклиф қилган.\nБМТ ҳисоб-китобларига кўра, Сурияда икки йилдан бери давом этаётган зўравонликларда 70 мингга яқин одам ҳалок бўлган.\nНАТО Карзай ҳукумати илгари сурган иддаоларни тасдиқлай олмаслигини айтмоқда\nАфғонистодаги НАТО халқаро қўшинлар маъмурияти АҚШ махсус кучлари Вардак вилоятида низомни бузганига оид Кобул расмийлари иддаоларини тасдиқлай оладиган далиллар ҳозирча топилмаганини эълон қилди.\nНАТО қўшинлари матбуот вакили генерал Гунтер Кацнинг бу ҳақдаги баёноти президент Ҳамид Карзай АҚШ махсус кучлари Вардак вилоятидан икки ҳафта ичида чиқарилишини талаб қилиши ортидан эълон қилинди.\nКарзайнинг бу талабига АҚШ махсус кучлари сафида хизмат қилаётган афғонларнинг ҳатти-ҳаракатлари сабаб бўлган.\nКобул ҳукумати АҚШ махсус кучлари ташкил қилган афғон гуруҳларини Вардак вилоятида “хавфсизлик ва барқарорликка путур етказаётганлик ва одамларга тазйиқ ўтказатганлик”да айбламоқда.\nКарзай маъмурияти иддаосича, АҚШ махсус кучлари Вардак вилоятида амалга оширган операциядан кейин тўққиз киши бедарак йўқолган.\nНАТО вакили Кац Халқаро хавфсизлик ёрдам кучлари ҳукумат билдирган хавотирлар юзасидан текширув ўтказишини билдирди. Лекин, дея қўшимча қилди у, мазкур масала Афғонистон ҳукумати ва НАТО ўртасида муҳокама қилинмагунига қадар, бошқа изоҳ берилмайди.\nВардак вилояти стратегик минтақа ҳисобланади ва кейинги пайтларда у ерда аксил-террор операциялари кўлами кенгайтирилган.\nЖерар Депардье "дўсти" президент бўлган Чеченистонда филм олмоқчи\nЖерар Депардье "дўсти" Рамзан Қодиров билан.\nРоссия фуқаролигини олган франциялик таниқли актёр Жерар Депардье Чеченистонда филм суратга олиш ниятида эканини билдирди.\nЧеченистон пойтахти Грознийда ўтказилган матбуот анжуманида Депардье чечен етакчиси Рамзан Қодировни “дўстим”, дея атаб, “бир одам беш йил ичида Грозний шаҳрини қайта қура олганига” тан берганини таъкидлади.\nИнсон ҳуқуқлари ташкилотлари Қодировни қотилликлар, қийноқлар ва одам ўғирлаш ҳолатларига алоқадорликда айблаб келади.\nДепардье Чеченистонга якшанба куни Россиянинг Мордовия Республикасида доимий пропискадан ўтказилгач, етиб келди. Депардье дабдабабозлик билан ўтказилган маросимда Саранск шаҳрининг Демократия кўчасида танишига тегишли квартирага прописка қилинди.\nПрезидент Владимир Путин январ ойида Францияда солиқлар оширилишидан шикоят қилган Депрадьега Россия фуқаролигини берди.\nТожикистон амалдорининг ўғли судда мустақил газетани ютди\nТожикистон Темир йўллари давлат ширкати раҳбарининг ўғли “Имрузнюс” газетасига қарши судда ютиб чиқди. Душанбе шаҳар Исмоил Сомоний туман суди 25 феврал куни чиқарган ҳукмга кўра, хусусий газета Рустам Ҳукумов “шаъни ва қадр-қимматини таҳқирлагани” учун унга 50 минг сомоний (8 минг АҚШ доллари) миқдорида товон тўлаши керак.\nСуд шунингдек, газетада “Ҳукумов ва Бакиев оталари учун бошоғриқ бўлди” сарлавҳаси остида чоп қилинган мақола учун узр сўрашни талаб қилди.\nБу мақолада Ҳукумов ҳокимиятдан ағдарилган Қирғизистон президенти Қурманбек Бакиевнинг ўғлига қиёсланган. Ота-ўғил Бакиевлар коррупция билан боғлиқ жиноятларда айбланиб, қидирувга берилган.\n“Имрузнюс” газетаси адвокати суд ҳукми юзасидан юқори инстанцияга шикоят билан мурожаат қилишини билдирди. Унинг айтишича, суднинг ёпиқ эшиклар ортида ўтказилгани жиноят-процессуал кодексига зид бўлган.\nҲамид Карзай Вардак вилоятидан АҚШ махсус кучларини чиқаришни талаб қилди\nАфғонистон Президенти Ҳамид Карзай.\nАфғонистон Президенти Ҳамид Карзай мамлакат мудофаа вазирлигига икки ҳафта ичида Вардак вилоятидан АҚШ махусус кучларини чиқаришни буюрди.\nПрезидент матбуот котиби Аймал Файзийнинг баён қилишича, бу ҳақдаги қарор Афғонистон Миллий хавфсизлик кенгаши тарафидан якшанба куни қабул қилинган. Бу қарорга АҚШ махсус кучлари сафида хизмат қилаётган афғонларнинг ҳатти-ҳаракатлари сабаб бўлган.\nКобулда ўтказилган матбуот анжуманида Файзий АҚШ махсус кучлари ташкил қилган афғон гуруҳларини вилоятда “хавфсизлик ва барқарорликка путур етказаётганлик ва одамларга тазйиқ ўтказатганлик”да айблади.\nФайзийнинг иддао қилишича, АҚШ махсус кучлари Вардак вилоятида амалга оширган операциядан кейин тўққиз киши бедарак йўқолган.\nАҚШ махсус кучлари сафидаги афғон гуруҳлари вилоятдаги университет талабаси бошини танасидан жуда қилганликда ҳам айбланмоқда.\nЖон Керри АҚШ давлат котиби сифатида илк хорижий сафарини бошламоқда\nАҚШ Давлат котиби Жон Керри бу мақомда илк бор уюштираётган хорижий сафари доирасида душанба куни Лондонда музокаралар ўтказади. Керрининг Британия Бош вазири Дэвид Кэмерон ва Ташқи ишлар вазири Уильям Ҳейг билан учрашиши режалаштирилган.\nМузокаралар кун тартибида АҚШ-Европа муносабатлари ҳамда Сурия, Эрон ва Шимолий Корея билан боғлиқ муаммоларнинг ўрин олгани айтилмоқда.\nМузокаралардан кейин Керри матбуот анжумани ўтказиб, сафарининг кейинги манзили бўлган Берлинга жўнаб кетади.\nАҚШ Давлат котиби лавозимини яқинда эгаллаган Керри Европа ва Яқин Шарқ бўйлаб тўққиз мамлакатга қилаётган сафаридан асосий мақсад танишув эканини айтмоқда.\nСафари доирасида давлат котиби чоршанба куни Римда Сурия мухолифати вакиллари билан ҳам учрашади. Лекин Сурия мухолифатининг баъзи вакиллари халқаро ҳамжамият Суриядаги зўравонликларни тўхтатиш учун етарли ҳаракат қилмагани важидан учрашувни бойкот қилишини эълон қилган.\nАҚШнинг Марказий Осиё ва Кавказ мамлакатларига ёрдами қисқаради\nАҚШ Давлат департаменти Марказий Осиё ва Кавказ минтақаларига кўрсатиладиган ёрдамни қисқартирмоқчи.\nАҚШ Конгрессига киритилган таклиф маъқулланса, давлат департаменти орқали Марказий Осиёга кўрсатиладиган ёрдам жорий йилда 13 фоизга камайиб, 118,3 миллион АҚШ долларини ташкил қилади. Ўтган йили Марказий Осиё мамлакатларига жами 133,6 миллион долларлик ёрдам кўрсатилган. Бунда “Тинчлик ва хавфсизлик” дастури учун ажратиладиган ёрдамнинг ўтган йилги 30 миллион доллар кўрсаткичидан ўзгармаслиги кутилмоқда.\nЎзбекистон учун ажратилган ёрдам ҳам ўтган йилгидан деярли ўзгармаслиги кутилмоқда ва бу мамлакатга ажратилаётган 12,6 миллион долларлик ёрдамнинг 3,4 миллиони хавфсизлик дастурларига қаратилиши режалаштирилмоқда. Минтақа давлатлари орасида энг катта ёрдам Қирғизистонга кўрастилади. Бу республикага ўтган йилги 47 миллион долларлик ёрдам бу йил ҳам сақланиб қолади.\nКавказ минтақаси учун ёрдам миқдори 24 фоизга қисқартилиб, 121 миллион долларни ташкил этиши кўзланмоқда. Ёрдамнинг энг катта қисми, 85 миллион доллари Грузияга тегиши айтилмоқда.\nҲолливудда Оскар мукофотлари топширилди\nЭнг яхши филм номинацияси бўйича Оскар "Арго" филми муаллифларига топширилди.\nҲолливудда Америка киноакадемиясининг Оскар мукофоти совриндорлари эълон қилинди.\nЙилнинг энг яхши филми номинациясида “Арго” филми ғалаба қилди. Бен Аффлек суратга олган бу филмда 1979 йилда Эрондаги АҚШ элчихонаси гаровга олиниши воқеалари тасвирланган.\nЭнг яхши актёр номинацияси бўйича Оскар ҳайкалчаси Стивен Спилбергнинг “Линколн” филмида бош қаҳрамон ролини ижро этган Дэниел Дэй-Люисга тегди. “Ийгитим савдойи” филмида бош ролни ижро этган Жениффер Лоуренс Америка киноакадемияси томонидан энг яхши актриса деб топилди.\nАвстриялик режиссёр Михаэл Ханеке суратга олган “Севги” филми хориж тилидаги энг яхши филм номинациясида ғалаба қилди.\nИккинчи пландаги энг яхши актёр номинацияси бўйича Оскар мукофоти Квентин Танантино суратга олган “Озод Жанго” филмида ёлланган қотил ролини ижро этган Кристоф Валцга тегди.\nВиктор Ҳюго асари асосида суратга олинган “Хўрланганлар” мусиқавий филмидаги роли учун Энн Хэтэуэй иккинчи пландаги энг яхши актриса, деб топилди.\nОскар ҳайкалчаларини топшириш 85-чи маросими 24 феврал куни Hollywood & Highland Centre саройида ўтказилди.\nИсроил қамоғида фаластинлик маҳбус вафот этди\nФаластин мухторияти ҳукумати Исроил қамоқхонасида фаластинлик маҳбус Арофат Жарафатнинг ўлими юзасидан халқаро текширув ўтказиш зарурлиги ҳақида баёнот тарқатди.\n30 ёшли Жарафат шанба куни вафот этган. Қамоқхона раҳбарияти маҳбус юрак хуружи туфайли вафот этганини билдирмоқда. Исроил томони мазкур воқеа юзасидан расмий текширув ўтказишни бошлади.\nИсроил қамоқларида сақланаётган уч мингга яқин фаластинлик маҳбуслар Жарафатнинг ўлими муносабати билан бир кунлик очлик эълон қилди. Иордан дарёсининг Ғарбий соҳилидаги Хеврон шаҳрида норозилик намойиши ўтказилди.\nМазкур воқеа ўтган ҳафта Исроил ҳарбийлари ҳамда Исроил қамоқларида очлик эълон қилган тўрт фаластинликни қўллаб –қувватлаётган Фаластин ўсмирлари ўртасида кескин тўқнашувлар содир этилганидан сўнг бўлиб ўтди.\nИсроил ҳукумати Фаластин раҳбариятини кескинлашган вазиятни юмшатиш учун ёрдам беришга чақирди.


Мақоланингизда кўтарилган масалаларни, юрагингиз тубидан чиққани яққол кўриниб турган бу дардларни шунчаки ўқиб ўтиб кетишнинг иложи бўлмади. Сизнинг ҳайқириғингиз (ҳа, мақолангиз эмас, айнан ҳайқириғингиз) бутун элнинг, аллақачон илдиз отишни бошлаган бугун ва эртамизнинг аянчли муаммосидир.\nАввало эътиборимни тортган бир жиҳат. Мақола газетада, сўнгра унинг сайтида эълон қилинди, ижтимоий тармоқларга ҳам қўйилди. Аммо нима учун ҳозирги тилда айтганда «ҳайп» бўлмади, «тренд»га чиқмади? Нари борса, 15-20 киши «лайк» босиш билан «ўқиб» ўтиб кетди. Нима учун телеграмдаги машҳур каналларда «айланмади», таниқли блогерлар мақола ҳақида лом-мим дейишмади? Нима учун бирорта вазир ёки амалдор ўзининг икки энлик муносабатини билдирмади?\nНазаримда, бунинг сабаби оддий. Эшқобил ака, сиз бирорта ҳоким ёки битта-иккита амалдорнинг ёхуд ўқитувчинингми хатосини кўрсатмадингиз-да. Бирорта кишининг исм-фамилиясини ҳам келтирмабсиз. Бутун элга дахлдор бир дардни бор бўй-басти билан айтиб қўя қолибсиз. Ҳеч кимнинг номи келтирилмаган, хато қилган одам аниқ кўрсатилмаган мақолани «ҳайп» қилишдан, муносабат билдиришдан ахир кимга нима наф?! Бундан ҳеч қандай машҳурлик келмайди ахир. Аксинча, бир «манавиятчи»га фикрдош бўп қолиб ҳамдавраларида кулгига қолиш ҳеч гап эмас...\nАслида энг катта фожиамиз мана шу назаримда.\nБугун ҳамма бир сеҳрли сўз ва ажойиб қурол билан қуролланган. Қуроли – телефон, сеҳрли сўзи – «интернетга чиқариб юбораман...» Бугун аёлу эркак ҳам, раҳбару ходим ҳам ундан бирдек қўрқади. «Нима бўлса ҳам интернетга чиқиб кетмайлик», дейди. Менимча, улар интернетга чиқиб кетса, шарманда бўлишидан уялиб эмас, қинғирликларидан «катталар» хабар топиб қолишидан чўчиб айтишади бу гапни. Нима бўлганда ҳам исталган муаммо интернетда бир «тренд»га айлантирилса бўлди – ўша масала ҳал-да! Уй ёки кредит берилмаётган бўлса берилади, пенсияси кам чиқаётган бўлса кўпайтирилади, битта қудуқнинг оғзи ланг очиқ тургани айтилса, дарров қопқоқ топиб қўйилади. Минг афсуски, бугун муаммоларга мана шундай – битта-битталаб қарши курашяпмиз, ечяпмиз. Энг ачинарлиси, бундай шамойил муаммони кўтариб чиқувчиларга ҳам, унга дахлдор раҳбарларга ҳам жуда қулай бўлаётганидир. Ана шунинг учун ҳам битта нарсани топиб тинмай «ҳайп» қилиш ёки бирор жойга бир дона ғишт қўйиб, катта иморат қургандек ўзини кўз-кўз қилаётганларни, сиз айтгандек, фожиа устида стриптиз тушаётганларга ўхшатиш мумкин бемалол.\nБугун ҳамма қандайдир беҳаловат, жонсаракдек туюлаверади менга. Ким билан гаплашманг ҳамма кўпроқ пул топиши кераклиги, уй-жой қурмоқчи экани ёки яна битта уй олиб қўймоқчилиги... хуллас аксар ҳолларда мол-дунё ташвишларини айтади. Ҳеч нарсага вақти етишмаётганидан нолийди. Агар «Охирги марта қачон фарзандларингиз даврасида бирор яхши китобни ўқиб чиқиб муҳокама қилгансиз» ёки «Қачон оилангиз даврасини жамулжам қилиб дилдан суҳбатлашдингиз» дея сўрасангиз аксарияти умуман жавоб бера олмаслиги тайин. Мана шунинг ўзи бугун ҳамма нарсага юзаки қараётганимиз, китобни ҳам, қайсидир нашрда эълон қилинган яхши мақолани ҳам ўқимасдан шунчаки кўз югуртириб қўя қолаётганимиз далили эмасми? Булар-ку майли, фарзандларимиз тарбиясини, оилада оталарнинг ўрнини ана шу юзакилик туфайли бой бериб қўймаяпмизми? Оиланинг муқаддаслигига путур етаётгани, сиз айтганингиздек, ёшларнинг «мен»ини мустаҳкамлаб, ҳамма нарсага уларнинг кўзини ўргатиб қўяётганимиз натижаси эмасми?\nКинонинг нақадар катта куч экани ҳақида айни ҳақиқатни ёзибсиз. Шу ўринда, грузин киноижодкорлари томонидан анча йиллар олдин ишланган «Мовий тоғлар ёки ҳақиқатдан узоқ воқеа» номли фильмни кўргансиз албатта. Афсуски, бугун биз ҳам ана шу фильмдаги каби фақат сарлавҳани ўқиш ва уни муҳокама қилишдан нарига ўтмаяпмиз шекилли.\nКитоб ўқишга давлат даражасида эътибор кучайди. Китоб ўқиганлар танловларда иштирок этиб, ҳатто автомашина ютиб олишмоқда. Афсуски, танлов жараёнини телевизор орқали кўриб, оғриқли бир ҳақиқатни ўйладим. Бундай юксак эътибор ва рағбат фарзандларимизни китобни шунчаки ёдловчи, маълум бир китоблар сюжетини шариллатиб айтиб берадиган «тўтиқуш китобхон»ларга айлантириб қўймаслиги керак. Аксинча кундалик мутолаани табиий равишда қалб амрига айлантиришлари учун кучли туртки бўлиши шарт. Шундагина ҳар бир ёш китобхон аслида ёзувчи нима демоқчилиги, ҳар бир китоб моҳиятида қандай ғоя ётгани ҳақида бемалол фикр билдира олади.\nМана шундай юзакилик, шакл-шамойилга ўчлик, бизни азалий тутумларимиздан йироқлаштирмаяптими, маънавий бошпанамиз бўлган қўрғонни емирмаяптими, деб ўйлаб қолдим. Чунки биз ўзимизни ҳам мана шундай юзаки яшаш, ҳаётга юзаки қарашга кўниктирдик. Жуда майдалашиб кетдик. Кўтараётган, муҳокамага олиб чиқаётган масалаларимиз ҳам тобора майдалашиб боряпти. Хотин пичоқ ўқталиб эрни уйдан кет деса, эр эса буни тасвирга олиб бутун оламга жар солиб тарқатса – бу энг оғир фожиа эмасми?\nНомус – ўлимдан қаттиқ дейишган ота-боболаримиз. Бу ё номусни йўқотиш ёки ўлим танловига рўбарў келганда, ҳеч иккиланмай ўлимни танлаш деганидир. Ахир зиндонда ётган Алпомиш нима бўлса ҳам қутулиб кетишни эмас, дўсти Қоражон эрта бир кун яхшилигини юзига соладиган бўлса, қандай аҳволга тушишини ўйлаб арқонни кесиб юборади-ку. Ўз номусининг ҳимояси бундан ортиқ бўлмаса керак.\nСиз тўғри айтдингиз, номуссизлик бугун оддий бир ҳолатга, чидаса бўладиган, кўникса бўладиган ҳолатга айланяпти. Баъзида кап-катта одамларнинг қилаётган ишини, ҳеч бир қолипга сиғмайдиган қилиқларини кўриб шуларга элдош бўлганингдан уялиблар кетасан киши. Уч-тўрт сўм пул учун кетини ҳам очволиб, ялонғоч ҳолда кўча айланганларни эркак деб бўладими ўзи? Энг даҳшатли томони ана шу кимсаларни ҳам шу жамият вояга етказяпти, шулар ҳам қайсидар оилада «тарбия» топган.\nИжтимоий тармоқда яқинда устозимиз Узоқ Жўрақулов «Алпомиш» достонидан қизиқ бир саволни муҳокамага ташлади. Афсуски, жавоблар саноқли бўлди. Бу кўпчиликни қизиқтира олмади. Агар ўша ерда «Бугун пайшанба. Ким нимани режа қилмоқда?» деган мазмунда бетайинроқ савол бўлганида, жавоблар юздан ошиб кетиши, унга кўпчилик муносабат билдириши, бундай гурунг бозорини қиздириши аниқ эди.\nҲа, номус – худди сиз айтганингиздай, соф ва табиий туйғу. Биз бугун соф ақл, соф илм, ҳеч йўқса, инсоннинг соф табиати – тийнатидан келиб чиқиб фикрлашни, шунга эътибор қаратишни, шу асосда ҳаракат қилиш ва яшашни унутиб боряпмиз. Фарзанд тарбияси, болаларга илм ўргатиш, оддий ҳаёт тарзимизни ўз руҳиятимизга, минг йиллик қадриятларга асосланган тийнатимизга бутунлай ёт бўлган тутумларга боғлаб қўйишдан нима наф? Балки шунинг учундир муҳтарам олимнинг кўпчиликни соф илмий ўзанга ундамоқ учун қилган ҳаракатига муносабат ҳаминқадар бўлди.\nМенинг назаримда, инсоннинг асл инсонийлигини қўрсатувчи бир омил бор. Бу ҳам бўлса, унинг кимдан ёки нимадан қўрқиши. Ҳозир одамлар орасида, жамоатчилик ўртасида гап-сўз бўлишдан ҳамма ҳам ҳайиқмай қолди. Уялиш, номус қилишни-ку бутунлай йиғиштириб қўйганлар қанча. Баъзилар ўзлари истаб ўз беҳаёлиги, субутсизлиги, юзсизлиги ва номуссизлигини кенг тарғиб қилишни, аввало, эътибор ва пул топиш манбаи, кейинчалик эса фахр деб тушунадиган бўляпди. «Нима бўлибди? Мен шуни хоҳладим! Бошқалар билан нима ишим бор», деган қараш энг катта ва энг хавфли эпидемиядан кўра хатарли бўлиб турибди. Шунинг орқасидан оилада эр ўз мавқеини, хотин ўз даражасини, фарзанд ўз ўрнини буткул йўқотмоқда.\nМақолада ёзганингиздек, дунё, ҳаёт ҳар қанча ўзгармасин, инсон қонининг ранги ва таркиби ўзгармаган. Демак инсон деб аталмиз мавжудот зиммасига юклатилган инсонийлик миссияси ҳам ўзгармайди. Нима бўлган тақдирда зиммамиздаги ана шу миссияни унутиб қўймасак бўлгани. Иброҳим пайғамбарни қутқариш учун оғзида сув билан катта гулханни ўчириш умидида дадил бораётган чумолининг иши бизга ўрнак бўлиши керак эмасми?\n✔ 322 🕔 12:10, 22.05.2020


“Қўшмачи”нинг қўшимча “қилиғи” | Бир пиёла чой\n← Анжелина Жоли ислом динини қабул қилдими?!\nСевги учбурчагининг қурбонлари →\n“Қўшмачи”нинг қўшимча “қилиғи”\tPosted on October 17, 2016\tby birpiyolachoy Ҳар бир инсон ўзи истиқомат қиладиган уйини муқаддас гўша деб билади. Чунки бу жойда фарзанд тарбиялайди, бахтли кунларини ўтказади. Шунинг учун инсонга ўз уйи қадрдон. Азалдан уйни ёмон кўзлардан, нобоп ишлардан, нопок кимсаларнинг қадамидан асраш халқимизга хос эзгу одатлар сирасига киради.\nЛекин афсуски шундай шахслар борки, инсон ўзи учун азиз бўлган қўрғонида жирканч ишлар билан шуғулланиб, уни булғайдилар. Улардан бири Хумора Ҳамидова (исм-фамилиялар ўзгартирилган)дир.\nУ анча йиллардан ўз хонадонида фоҳишахона ташкил қилиб, узоқ муддат бундан моддий манфаат кўриб келади. Бу ишлари фош бўлиб, қилмишига яраша жазоланишга ҳам улгурган. Лекин бундан керакли хулоса чиқармаган Хумора яна эски касби — қўшмачилик билан шуғуллана бошлайди. Дастлаб унинг олдига бир таниши Салима исмли жувонни олиб келади. “Опа, бу қиз иш тополмай қийналиб юрган экан, қандай иш бўлса ҳам бажаришга рози. Агар сизга керак бўлса олиб қолинг” дейди. Хумора бу таклифга розилик билдиради. Шундан сўнг у танишига хизмат ҳақи сифатида 150 000 сўм пул бериб юборади. Сўнгра ўз уйида бир ой давомида Салимага мижоз топиб, қўшмачилик фаолияти билан шуғулланиб келади.\nЁмоннинг бир қилиғи ортиқ деб бекорга айтишмас экан. У набираси билан бирга 2014 йил 15 август куни тунда оғайнисининг уйидан қайтаётган қўшнисининг йўлини тўсади. Совуққина сўрашувдан бошланган суҳбат ўз-ўзидан жанжалга айланиб кетади. Кутилмаганда жанжал кўтарилади. Шу тариқа қўшмачи аёл набираси билан қўшнисини сабабсиз калтаклаб унга тан жароҳати етказишади. Бу ҳолат юзасидан ҳам энди безорилик қилган буви ва набира бемаъни қилмишлари учун қонун олдида жазо олишади.\nBo'lishamiz:TwitterFacebookGoogleLike this:Like Loading...\tThis entry was posted in Jinoyat va jazo. Bookmark the permalink.\t← Анжелина Жоли ислом динини қабул қилдими?!


Ҳалол-ҳаром масаласи ҳам ҳукмдан қолдирилди « Ўзбекистон Халқ Ҳаракати\n10 July 2016 - 7:00\n5.“Рамазон ва Қурбон ҳайитлари дам олиш куни деб эълон қилинган!” деган миннатга жавоб:\nДиққат қилинса, бу ерда яширин бир найранг бор. “Мустақил” Ўзбекистон давлати мусулмонларнинг икки буюк ҳайитини байрам деб очиқ тан олмаган! Тан олган бўлганида, “мустақиллик”нинг ҳўв ўша бошидаёқ “Ўзбекистонда Рамазон ва Қурбон ҳайитлари умумхалқ байрами ҳисоблансин ва дам олиш кунлари деб эълон этилсин”, деган битта Фармон чиқарилар ва қонун билан мустаҳкамланар эди.\nБундай бўлмади ва ўрнига ҳар йили алоҳида фармон чиқариш анъанага кирди.\nБу икки хил йўл орасида катта фарқ бор! Нимага иккинчи йўлни тутганини давлат жуда яхши билади. Фақат биз қораларгина ҳар йили чиқадиган омонат фармонни ҳам олқишлаб, ҳайитимизни дам олиш куни қилиб бердилар, деб ҳар йили президентга ҳамду санолар йўллаб ётамиз.\nҲеч ўйлаб кўрганмизми: президент Янги йил, 8 март, Наврўз, Мустақиллик, ўқитувчилар байрами, ҳатто журналистлар кунига ҳар доим табрик йўллайди, лекин мусулмонларнинг икки буюк байрамида халқимизни умуман табрикламайди?! Нимага?! Ахир, 90 фоиздан ортиқ халқимиз мусулмон-ку!\nХуллас, давлат динга қарши эмаслигини, аксинча, унга кенг йўл бераётганини кўрсатиш учун яна кўп “миннат-далил”лар келтириши мумкин. Аммо минг тиришмасин, барибир ўзини оқлаёлмайди. Чунки ҳақиқат қайсар, президент сиёсати моҳиятан Ислом динига қарши эканини ҳаёт айланасига ҳам, тиккалайига ҳам, кўндалангига ҳам исботлаб турибди.\nХўш, бу қайсар ҳақиқат нима дейди? Энг машҳур айримларини санаймиз:\n1.Бирламчи фарз (фарзи айн)лардан бири – даъват (динга чақириқ) кескин тақиқланган:\n– имонга, намозга, рўза тутишга чақириқ “қонунга терс” деб баҳоланади, даъватчи минг турли баҳона ила ишдан олинади ёки қамоққа тиқилади;\n– кўчада, уйларда, маърака-маросимларда тугул, ҳатто мачитларда одамлар имонга, намоз ўқишга, рўза тутишга чақиртирилмайди. Мачитга қатнайдиганлар айтсин: имом халқни имонга, намозга, рўзага охирги марта қачон даъват қилган? Албатта, айрим мачитларда жасоратли имом-домлаларимиз йўлини қилиб, қаловини топиб, даъват ҳам қилиб туришибди, лекин “тепа”лардан тушган топшириққа қаттиқ ёпишиб олган кўп мачитларда нуқул ижтимоий-сиёсий гаплар айтилади, давлат сиёсатини тарғиб-ташвиқ этиш бўйича мусобақа қилинади, холос.\nТўғри, мачитларда айтилаётган ижтимоий гаплар ҳам жамиятга керакли гаплар, аммо имон, намоз, рўза асосий масалалар-ку! Ислом дини устунларидан-ку;\n– диний газет, жўрнол, китоблар ҳам даъват руҳидан кескин “тозаланади”. Ўқувчини ўйлаб кўришга чақирувчи мақола ё парча ҳам “Даъват бўлиб қолибди!” деган “жиддий айб” билан ўчириб ташланади. Икки-уч марта шунақа “айб”га йўл қўйган муҳаррир камида: “Қаёққа қараяпсиз ўзи!\nОдамларни ҳаяжонга соладиган материаллар берманг!” деган қаттиқ дашном эшитади;\n– болалар ва ёшларни динга чақириш бориб турган жиноятдай қилиб қўйилди.\nАслида: “Исломдаги энг улуғ ибодатлардан бири одамларни ёлғиз Оллоҳга имон келтиришга, Унга ҳеч нарсани шерик қилмасликка чақириш, Оллоҳ муяссар қилган барча услуб ва имкониятлар билан очиқ-ойдин ва гўзал ҳолда Исломни етказишдир”.\n2.Имондан кейин энг улуғ фарз намоздир. Намоз йўли ҳам тобора тўсиб бориляпти:\n– намоз ўқийдиганлар аста-секин ўқишлардан, ишлардан сиқиб чиқарилди;\n– мактаб, коллеж ва олий ўқув юртлари талабалари бўйнидан намоз фарзи “бекор қилинди”;\n– касалхона, қўналға, вокзал, ишхона ва ошхоналарда очилган намозхоналар битта қўймай ёпиб ташланди;\n‒ уйидан ва мачитдан ташқарида бир иш билан юрганларга, айниқса аёлларга намоз ўқиш имконияти деярли қолдирилмади;\n– намоз ўқийдиган тадбиркорлар таъқиб ва тазйиқ остига олинди.\nАслида: “Намоз ҳар бир мусулмон ўз вақтида адо этиши лозим бўлган энг улуғ фарз бўлиб, соғ бўлсин, касал бўлсин, ҳеч қачон ундан озод бўлмайди. Банда билан Оламлар Парвардигори орасида доимий янгиланиб-такрорланиб турадиган аҳднома ва озуқа бўлиши учун Оллоҳ таоло кеча ва кундуз соатларидан беш вақтни намоз вақти қилиб тайинлади”.\n3.Авратни ёпиш фарзи ҳам ҳукмдан қолдирилди:\n– ёпиниш-ўраниш ҳақидаги Оллоҳнинг буйруғини мачитларда ҳам, диний адабиётларда ҳам айтиш, эркагу аёлни авратни ёпишга чорлаш мутлақ тўхтатилган. Унинг ўрнига “миллий кийим” ибораси жорий этилди, аммо унга ҳам тарғиб қилинмайди;\n– ҳижобга жамиятда душманча қараш шакллантирилгани ва ҳар куни унга қарши курашилгани ҳолда маммани, киндикни, орқани, кетни очиб юришга қаршилик қилинмайди. Аксинча, тарғиб-ташвиқ этилади;\n– ҳижоблилар ҳамма соҳада камситилди, хўрланди – ўқишларга, ишларга олинмади, олдиндан ўқиб ё ишлаб келганлари бўлса ҳайдалди;\n– ҳатто бозорда кетаётган ўранган қизларни “жамоат жойларида ибодат либосида юрибди” деган улкан жиноят (!) устида тутиб кетиб, жиноий иш очиб, суд қилиб, жаримага тортилди;\n– бозорларда ўранган тадбиркор аёллар тинимсиз таъқиб қилинди, рўмолини ечтиришга мажбурланди, рўмолини ечмаганларнинг дўконларини солиқ идоралари босди, моллари тортиб олиниб, йўқ ердан айблар топиб, мусодара қилиб юборилди;\n– ҳижоб билан савдо қиладиган дўконлар ёпилди ёки ҳижоб савдоси мутлақо тақиқланди; четдан келадиган “диний либос”лар мамлакатга киритилмайдиган бўлди.\nАслида: балоғатга етган қиз ва аёллар икки қўл кафти, икки оёқ кафти ва юзидан бошқа ерлари аврат саналади ва маҳрам бўлмаганлар олдида авратини яшириши, ўраши (ҳижобланиши) фарздир.\n4.Ҳалол-ҳаром масаласи ҳам ҳукмдан қолдирилди:\n– маст қилувчи ичкиликларни ҳаром деб бўлмайди! “Нега?” десангиз, “Ҳамма раҳбаримиз ичади, ичувчиларнинг кўнглини оғритиб қўясизлар”, дейишади;\n– қиморни ҳаром деб бўлмайди! “Нега?” десангиз, “Қиморхоналарни давлат расман очиб қўйган, нима, сизлар давлат сиёсатига қаршимисизлар?!” деб дўқ уришади;\n– чўчқа этини ҳаром деб бўлмайди! “Нега?” десангиз, “Чўчқа этини ҳалол деб ҳисоблайдиган динларнинг ҳуқуқига тажовуз қилманг!” дейишади;\n– Оллоҳдан бошқага атаб ёки Оллоҳнинг номини айтмасдан сўйилган ҳайвонлар этини ҳаром деб бўлмайди! “Нега?” десангиз, “Нима, аралашига еб юрганларни ҳаромхўр демоқчимисизлар?!” деб пўписа қилишади;\n– ҳалол маҳсулот чиқара бошлаган ишхоналарнинг ёрлиғидан “ҳалол” сўзи олдириб ташланди! “Нега?” десангиз, “Нима, бошқаларнинг маҳсулоти ҳаромми?!” дейишади;\n– ҳалол таомлар тайёрлайдиган ошхоналар ёпилди, номида “ҳалол” сўзи бўлса ўчиртирилди ёки улардан, пештахтангга маст қилувчи ичимликларни ҳам қўясан, деб талаб қилинди. “Нега?” десангиз, “Нима, ошхоналарни ҳалол-ҳаромга ажратиб, жамиятда ғавғо чиқармоқчимисизлар!” деб сўзингизни кесишади.\nАслида: “Оллоҳ таоло инсонга барча пок нарсаларни – сўз, иш, овқат, ичимлик, кийим, зийнат ёки ўйин-кулгуни рухсат берди. Булар «ҳалол» дейилади. Оллоҳ таоло инсонни ўзига ва ўзгаларга зарарли бўлган нарсалардан – ифлос-фаҳш сўз, иш, овқат, ичкилик, кийим, зийнат ва ўйин-кулгудан қайтарди. Булар «ҳаром» дейилади. Албатта, ҳалол ёки ҳаромни аниқлаш ва баён қилиш Оллоҳнинг ўзига хос ишдир. Бу ишни Ўзидан бошқа ҳеч кимга – давлат, ҳайъат, жамият, бошлиқ, шайхга рухсат бермаган”.\n5.Жиҳод ҳукми тагдан бекор қилинди:\n– жиҳод ҳақида ижобий гап айтиш ё ёзиш тугул, тилга олишнинг ўзи қатъиян тақиқланган. Бу билан ақида асосларига болта уриляпти;\n– аксинча, жиҳод ҳақида салбий гаплар айтиш ва ёзишгагина рухсат бор;\n– расмий доиралар талабига кўра, “уламо” орасида жиҳодни асосан:\n1) нафсга қарши кураш маъносида тушунтириш ва шу маъносинигина тарғиб-ташвиқ этиш урфга кирди;\n2) бу сўзнинг луғавий маъносидан келиб чиқиб: «“Жиҳод” сўзи луғатда уруш маъносини англатмайди… киши бор имкониятини ишга солиб, бирон ишни бажаришга ҳаракат қилиши жиҳоддир. Шаръий илмларда жиҳод қилганлар шунинг учун “мужтаҳид” дейилади», деб тушунтириляпти.\nАлбатта, бу гап ҳам тўғри. Лекин Имом Бухорий ҳазратлари “Саҳиҳ”да уруш, ғазот ва қайсидир томони билан шуларга тегишли мавзулардаги 309 ҳадиси шарифни 199-бобга бириктириб-тўплаб, бу бўлимни “Жиҳод ва юришлар китоби” деб атаганларини қандай тушунамиз бўлмаса!\n1.Буюк имомимиз бугунги “олим”лар билган луғавий маънони билмаганми эдилар?\n2.Нафсга қарши жиҳод ҳақидаги ҳадисни нимага бу бўлимга киритмадилар?\n3.Хўп, бу икки маънони ҳам диққатдан қочирмаслик керак, албатта, лекин ҳеч бўлмаса, булар қаторида нимага Имом Бухорий назарда тутган маънолар ҳам айтилмайди?! Айттирилмайди?!\nҲамма гап шунда. Бу ерда ақл эгаларини ўйлантирадиган нималардир бор.\nАслида: “Ҳаж ва жиҳод то қиёматгача мусулмонларнинг солиҳ ёки фожир раҳбарлари бошчилигида давом этади. Уларни ҳеч нарса бекор қилмайди”.


Нью-Йорк Таймс: Ливаннинг бош вазири супер моделга 16 миллион доллар совға қилди | Najot.org\n03.12.2019 Нажот 0 коментариев Ливан,Саъд Ҳаририй,супер модел\nАмерикада чиқадиган Нью-Йорк Таймс газетаси Жанубий Африка давлати суди томонидан тақдим этилган ҳужжатни чоп этди. Унда ёзилишича, Ливаннинг бош вазири Саъд Ҳаририй 2013 йили Жанубий Африкалик супер моделга ишқий муносабатлардан кейин 16 миллион доллар берган.\nГазетанинг ёзишича, Саъд Ҳаририй Кендис Ван билан Сейшел оролларидаги ҳашаматли курортда учрашган. Газета ушбу хабарнинг фош бўлиш сабаби ҳақида шундай дейди: Супер моделнинг йиллик даромади 5400 доллардан ошмаган. Лекин 2013 йилда унинг даромади 15 миллион 200 мингдан ортиб кетган. Бу ҳисоб-китоблар Ливан банкидан унга пул ўтказилгани, Ҳаририй унга иккита AUDI R8 автомобили ва баҳоси 250 минг доллар турадиган LAND ROWER EVOQUE автомобилини совға қилганидан кейин маълум бўлган. Нью-Йорк Таймс газетасининг изоҳлашича, олдинроқ супер модел Ҳаририйга автомобили ўғирлангани ҳақида айтган. Бу иш Жанубий Африка республикасининг молиявий ва солиқ инспекциясини супер моделнинг ҳисобига келиб тушган пулларни тафтиш қилишга ундаган. Кендис Ван эса, бу пуллар совға экани ва Жанубий Африка республикаси қонунларига кўра, унга солиқ тўланмаслигини айтган. Унинг ҳисоб рақамидаги бу ортиқчалик 2016 йилги ҳисоб-китоб даврида мамлакатдаги манфаатдор шахслар билан молиявий кескинликни вужудга келтирган. Ўшанда унинг мамлакатида ҳукуматга қарши суд даъвоси бошланиб, келтирилган зарарлар учун 65 миллион доллар талаб қилинган эди. Кендис Ван активлар музлатилиши оқибатидан уйини сотишга мажбур бўлган. Газетада ёзилишича, Саъд Ҳаририй суд процедураларини қоплаш учун унга яна миллион доллар ўтказган.\nИзоҳ: Агар бу хабар Ливан сиёсий майдонида шармандалик ҳисобланса, шариатда нима деб ҳисобланади? Унинг шариатдаги ҳукми нима? Бу ошкор бўлган хабардир, аммо махфийлари жуда ҳам кўпдир.\n← Америка армияси қўшинлари орасида ўз жонига қасд қилиш ҳолатлари кескин ортган\nТрамп: Суриядаги нефтни АҚШ ўзи хоҳлаганидек тасарруф қилади →\nАмерика армияси қўшинлари орасида ўз жонига қасд қилиш ҳолатлари кескин ортган\nАмерика армияси қўшинлари орасида ўз жонига қасд қилиш ҳолатлари кескин...


13 август, 2018, 19:41 1815\nНавбаҳор жамоаси жаримага тортилди\nPEPSI Суперлига 21-тури доирасидаги “Навбаҳор-Лочинлари” (Наманган) – “Бухоро” (Бухоро) учрашувининг 81, 89 ва 90+4 дақиқаларида мезбонлардан Даврон Ҳошимов, Жаҳонгир Меҳмонов ва Остон Ўрунов бош ҳакам томонидан огоҳлантирилди. Бутун учрашув, хусусан, юқорида кўрсатиб ўтилган дақиқаларни алоҳида ўрганиб чиққан ПФЛ комиссияси бу уч футболчининг сариқ карточкага лойиқ кўрилган ҳатти-ҳаракатларини шубҳали баҳолади.\nКомиссия аъзолари бунда мазкур уч футболчи ҳисобида бунгача 3тадан сариқ карточка бўлгани, шунингдек, “Навбаҳор”нинг PEPSI Суперлига 22-туридан жой олган “Қизилқум”га қарши ўйини “олтин очко” тизимидан четда турганини инобатга олган. Қолаверса, футболчилар сариқ карточкаларни муғомбирлик йўли билан “ишлаб олгани” яққол кўринган.\nФутболни алдаб бўлмайди, доимо ҳалол ўйнанг!\nНавбахорни х,ийласи мингта эшакка юк булади.илхомни хам жарима солиш керак яшасин пфл тугри к,арор\nУч очко олиб ташлаш керак эди.улар уйинни хамма пайт чузади.\nПфл ни Каролина 100 фоиз кушиламан Навбахор гирромлие килди


Мирзиёев мамлакатдаги барча ҳарбий полигонларни модернизация қилиш бўйича топшириқ берди - 31.03.2018, Sputnik Ўзбекистон\nМирзиёев мамлакатдаги барча ҳарбий полигонларни модернизация қилиш бўйича топшириқ берди\nШавкат Мирзиёев "Фориш" тоғ-дала полигонини бориб кўрди 31.03.2018, Sputnik Ўзбекистон\n15:49 31.03.2018 (янгиланди: 15:50 31.03.2018)\n© Пресс служба президента УзбекистанаПрезидент Шавкат Мирзиёев посетил полигон "Фориш"\nШавкат Мирзиёев "Фориш" тоғ-дала полигонини бориб кўрди\nТОШКЕНТ, 31 мар — Sputnik. Ўзбекистон президенти Шавкат Мирзиёев Жиззах вилоятига ташрифининг иккинчи куни "Фориш" тоғ-дала полигонини бориб кўрди. Бу ҳақда президент матбуот хизмати хабар берди.\nХабарда айтилишича, Ўзбекистон президенти, Қуролли Кучлар Олий Бош Қўмондони ҳарбий хизматчиларнинг яшаши, жанговар ўқув машғулотлари ўтказиши учун яратилган шароитлар билан танишди. Панорамали электрон ўқ отиш тренажёри, аскарлар ётоқхонаси, машқ ва саф майдончаларини кўздан кечирди.\nШавкат Мирзиёев бу ерни намунавий полигонга айлантириш, янги концепция ишлаб чиқиб, мамлакатдаги барча ҳарбий полигонларни модернизация қилиш бўйича топшириқлар берди.\nҲарбий хизматчилар Инҳа университетида малака оширмоқда\n20 Феврал 2018, 09:55\n"Полигонлар ҳарбий хизматчиларнинг амалий кўникмаларини ошириш билан бирга ғояга хизмат қилиши зарур. Бу ер ифтихор, ғурур, куч, билим маскани бўлиши керак", деди Ўзбекистон раҳбари.\n"Фориш" полигони майдони текислик, мураккаб тоғ ва қоялардан иборат. Бу ерда ўтказилаётган тайёргарлик машғулотлари батальон тактик гуруҳларнинг тоғ ва чўл ҳудудларида, фавқулодда ўзгарувчан вазиятларда, ҳар қандай об-ҳаво шароитида топшириқларни тўла бажаришга ўргатади. Жанговар ҳаракатларни ташкиллаштириш ва тактик ҳаракатланиш кўникмаларини ҳосил қилади.\nПрезидент ташрифи чоғида 25 хил ўқув-машғулот машқлари намойиш этилди.\nШавкат Мирзиёев республикада ишлаб чиқарилаётган ҳарбий анжомлар ва аскарларнинг сафар таомларини ҳам кўздан кечирди.